text:
Lars von Trier
Lars von Trier, f. 30. apríl 1956 í Kongens Lyngby, er ein danskur filmsleikstjóri og leikrithøvundur.[1] Hann gekk á Den Danske Filmsskole 1979-83. Hann er kendur fyri at vera eksperimenterandi, tá hann ger filmar, og saman við Thomas Vinterberg, Kristian Levring og Søren Kragh-Jacobsen hevur hann skapt dogmurørsluna (Dogme95). Fleiri av filmum hansara hava vunnið danskar, norðurlendkar og altjóða heiðurslønir. Í 2009 vann hann Filmvirðisløn Norðurlandaráðsins fyri filmin Antichrist. Teir flestu av filmum hansara hava verið tilnevndir ein ella fleiri virðislønir á Cannes Filmsfestivalinum. Filmurin Breaking the Waves vann 1. virðisløn dómarans í Cannes, og í 2000 vann filmurin Dancer in the Dark tann Gylta Pálman í Cannes. Trier gjørdi um seg í Cannes hin 19. mai 2011, tá hann segði segði seg hava eitt ávíst forstáilsi fyri Adolf Hitler, og í skemti segði hann seg vera nazist. Leiðslan á Filmsfestivalinum í Cannes avgjørdi at nevna Trier sum Persona non grata. Tað var fyrstu ferð at tað er hent á filmsfestivalinum. Lars von Trier hevur av og á tunglyndi og so hevur hann eisini trupulleikar við fobium, eitt nú torir hann ikki at flúgva, og tað hevur onkuntíð gjørt, at hann ikki er møttur á filmsfestivalum, har filmar hansara hava verið tilnevndir. Lars von Trier er tann mest vinnandi danski filmsleikstjórin tá talan er um Bodil virðislønina fyri besta danska filmin, hann hevur vunnið hesa virðislønina 7 ferðir (1985, 1992, 1995, 1997, 2004, 2010 og 2012).
Filmar[rætta | rætta wikitekst]
- Befrielsesbilleder (1982)
- Forbrydelsens element (1984)
- Epidemic (1987)
- Medea (1988)
- Europa (1991)
- Riget (1994) sjónvarpsrøð
- Breaking the Waves (1996)
- Riget II (1997)
- Idioterne (1998)
- D-dag (2000)
- Dancer in the Dark (2000)
- Dogville (2003)
- De fem benspænd (2003)
- Manderlay (2005)
- Direktøren for det hele (2006)
- Antichrist (2009)
- Melancholia (2011)
Keldur[rætta | rætta wikitekst]
- ↑ Lars von Trier (danskt). Nationalfilmografien. Det Danske Filminstitut.


c: text/html

text:
Í dag byrjar Summar Festivalurin av álvara. Seinastu dagarnar hevur verið hitað upp við sonevndu Summarvikuni, og klokkan 20:00 í kvøld verður fyrsta konsertin í almennu festivalskránni. Tá fer bólkurin Vincent at spæla í Tjaldinum.
Stóra navnið á Summar Festivalinum í kvøld verður heimskendi bólkurin Lukas Graham, sum fyrr í ár var í uppskoti til tríggjar Grammy heiðurslønir. Lukas Graham spældi á Summar Festivalinum í 2015, og síðani hava teir fingið veruligt altjóða gjøgnumbrot. Lukas Graham spælir á Vágsbøi kl 22:00, og bólkurin lovar eina minniliga konsert.
Í kvøld ber eisini til at hoyra Danny & The Veetos, Konni Kass, Olvheðin Jacobsen og Sámal Ravnsfjall.
Silvalandið, sum er fyri yngstu festivalgestirnar, lat upp kl 14.00 í dag. Silvaland bjóðar akivitetir, undirhald og konsertir.
Um tú veitst okkurt, sum VP ikki veit - skriva so til vp@vp.fo

robotstxt: allowed

filter: keep


text:
Skrivað hevur Kári á Rógvi » 09 sep 2011, 13:16
Tey bæði vístu hugsjónir og førleikar.
Tey bæði eru sera góð boð uppá virðilig og dugnalig umboð fyri Føroyar.
Tey bæði fara ikki at gera orðini 'uppá landsins besta' til skammar.
Sjálvstýrisfólk valdu at tosa realistiskt og miðvíst um sjálvstýri stig-fyri-stig og fremstu raðfesting okkara av útbúgving og ungdómi. Ikki flosklar, ikki álop, men stutt og greitt: vit vita, hvat arbeiðið á fólkatingi kann ber í sær, vit hava fólkini ið kunnu røkja sessirnar – og vit fara at skiftast um at sita har fulla tíð.
Vit Bárður Larsen vóru undan valinum boðin at halda røðu á ráðstevnu í Nuuk í Grønlandi. Ráðstevnan er árliga ráðstevnan um Polar Law – um avbjóðingar í lóg og tengdum fakøkjum fyri lond í póløkjum. Háskóli Akureyrar, har Kári hevur undirvíst, skipar fyri ráðstevnu og árbók um póllóg, vit fara at almannakunngera grein um lóg í smálondum.
Forseti Íslands, Ólafur Ragnar Grímsson setti stevnuna við nýtum orðum og legði dent á, at næstu fimm árini standa vit fyri ómetaligum avbjóðinum, nú siglandi verður tvørturum íshøvini. Ferðsla um høvini við góðsi, ferðafólki og øktari oljuvinnu krevja samskipan, krevja umhugsaðar og vísindaligar loysnir, so vit fyribyrgja vanlukku og skipa fyri framburði fyri tjóðirnar í norðurhøvum.
Røðan var um tørvin á løgfrøði í smálondum, hvussu denturin má leggjast á gransking og undirvísing út frá egnum fortreytum. Sjónarmiðið er, at tey fólkavaldu eiga at orða virðir og mál í stjórnarskipan og væl orðaðum stuttum lógum, men smálutir eiga at mennast í dómi, fyrisiting og fakligum kjakið grundað á gransking út frá egnari mentan og umstøðu. Fundarfólkið tók væl við røðuni, lektarin í løgfrøði verður tí eisini røðari á póllógarráðstevnuni í Sámalandi næsta ár.
Harmist tó um, at danir ikki hava fastan valdag, uttan heldur hesa løgnu skipan, sum gevur forsætisráðharranum heimild at skriva út val, tá ið løtan er best fyri hann og hansara blokk. Tí máttu tvey av valevnunum uttanfyri tingbólk Sjálvstýrisfloksins í sjónvarpsstovuna. Men tey kláraðu seg væl, og veljarin kann saktans lata tey bæði Jóanes N. Dalsgaard og Kristiannu Winther Poulsen umboða okkum á Fólkatingi – tey hava hugsjónir og førleikar.


text:
Alt í alt kann sigast, at politiska støðan í Føroyum júst nú er sera spent - bæði andstøðan, samgongan og alt Føroya fólk halda ondini í hesi døgum. Lagt hevur verið upp til í fleiri ár, at ein breið politisk semja um eina fiskuvinnunýskipan má og skal finnast
Hóast samráðingar millum samgongu og andstøðu ikki hava borið á mál, so er hetta ikki ein umbering fyri at kroysta uppskotið ígjøgnum við einum teprum meiriluta.
Samgongan hevur ikki meiriluta fyri núverandi uppskoti, og tað tykist sum, at samgonguleiðararnir gera alt teir eru mentir at fáa bara eina atkvøðu meira enn andstøðan, uttan mun til at hyggja eftir tí stóru myndini, nevniliga tað at skapa eina varandi loysn fyri føroysku fiskivinnuna.
Sum eg síggi tað eru tveir møguleikar: Tann eina loysnin er, at samráðingarnar verða tiknar upp aftur við einum semjusøkjandi anda, frá bæði andstøðu og samgongu. Hin loysnin er at útskriva val, har Føroya fólk fær møguleika at tala og velja nýtt løgting.
Vit skylda Føroya fólki, fiskivinnuni og Føroya framtíð í heila taki, at finna eina breiða politiska semju um eina varandi fiskuvinnunýskipan, ið bæði tekur atlit til lívfrøðiliga, búskaparliga og samfelagsliga burðardygd.
Tað er bara við einari breiðari politiskari semju, at stabilitetur fæst í fiskivinnuna og at felags tilfeingið í havinum kemur øllum borgarum í Føroyum til gagns.
Mín áheitan á samgonguna, andstøðuna og eisini okkara tinglimir í Sambandsflokkinum, er: Roynið eina breiða politiska semju nú - tað er at vísa samfelagsábyrgd.
Anna Falkenberg,
Ungmannafelagið Samband
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
- Kundin eigur nú LÍV.
Soleiðis verður stutt og greitt sagt í einari innbjóðing, har boðað verður til móttøku, tí at P/F Fakfelag og Ognarfelagið LÍV yvirtaka tryggingarfelagið LÍV.
Tað verður Poul Michelsen, landsstýrismaður í vinnumálum, sum formliga letur nýggju eigarunum felagið upp í hendur. P/F Fakfelag er eitt samtak av 17 fakfeløgum.
- Kundin eigur nú LÍV. Tryggingarfelagið LÍV hevur sín serkunnleika í og veitir eftirlønar- og persónstryggingar. Vinningurin verður borin aftur gjøgnum góðar tryggingar, lágan rakstrarkostnað og eitt munagott avkast á eftirlønarsamansparingini, sigur LÍV.


text:
- Vit vilja staðiliga heita á landsstýrismannin í vinnumálum, Poul Michelsen, at taka uppskotið um 4. útbýtingarumfar aftur, soleiðis at vit steðga oljuleitingini.
Soleiðis skrivar leiðslan í Unga Tjóðveldið í einari almennari fráboðan.
Sum grundgeving fyri hesi áheitan, skriva tey millujm annað:
- Vit verða áhaldandi ávarað um upphiting av jørðini, náttúrutýningar og hvørjar avleiðingar okkara lívstílur hevur fyri umhvørvið. Nú skulu vit til at føra veruligan umhvørvis politikk. Oljuleitingar og tungoljuorkuverk hoyra fortíðini til fyri øll heimsins lond og eisini Føroyar.
Nýggja samgongan skrivaði undir samgonguskjalið 14. september í 2015. Um umhvørvið ljóðaðu føgru orðini:
- Umhvørvis- og náttúruvernd skulu uppraðfestast til gagns fyri verandi og komandi ættarlið. Ferð skal av álvara setast á at leggja orkunýtsluna um, so vit gerast sjálvveitandi við grønari orku.
Unga Tjóðveldið vísir á, at tað ikki hongur saman, tá tikið verður undir við veðurlagsavtaluni COP21, og samstundis leita eftir nýggjum oljuleiðum:
- Tað er líkt til, at talan bert er um føgur orð. Meðan alt ov lítið er hent á umhvørvisøkinum, er eitt av fyrstu umhvørvisátøkunum at seta 4. útbjóðingarumfar í gongd, har feløg kunnu senda umsókn inn fyri at leita eftir olju á føroyska landgrunninum. Aftrat hesum skal tað eisini gerast lættari og smidligari hjá feløgunum at leita.
Føroyar samtyktu í fjør veðurlagsavtaluna COP21 í Paris saman við 194 øðrum londum, og avtaluna skulu vit halda. Hetta merkir, at vit ikki eingongd kunnu brenna oljugoymslur, vit kenna í dag, tí so fer CO2 útlátið væl útum markið, um vit skulu halda málinum, at jørðin ikki skal hitna meir enn 1,5°C. Vit mugu tí gevast at leita eftir nýggjum oljukeldum.
- Føroyar skulu heldur ganga eina heilt aðra leið. Vit hava sum tjóð gylta møguleikan at gerast undangongu land innan grøna orku og umhvørvispolitikk. Latið ikki hendan møguleikan fara til spillis, sigur Unga Tjóðveldið og leggur afturat:
- Ein góður umhvørvispolitikkur leitar ikki eftir stuttskygdum vinningum, men eftir varandi loysnum, sum koma umhvørvinum, okkum og eftirkomarum til gagns.
Ein góður umhvørvis- og orkupolitikkur leggur orkuna og pengar í grønar loysnir. Hetta er vegurin fram, og hetta er leiðin, vit skulu ganga.


text:
19. januar 2018
Fyrsti stóri varðin í Talgildu Føroyum rokkin
01. november 2016
Á almennum tiltaki hjá Gjaldstovuni, sum varð hildið i Læraraskúlahøllini týsdagin í seinastu viku, varð Heldin alment tikin í nýtslu. Hóast tað er minni enn eitt ár, at farið var í gongd við seta í verk átøkini í heildarætlanini fyri Talgildu Føroyar, kann fyrsti stóri varðan á leiðini at talgilda Føroyar, longu nú hátíðarhaldast. Arbeiðið hevur gingið so mikið væl, at tað eisini hevur vakt ans uttanlands, m.a. við einum heiðursprógvi á ráðstevnu í Estlandi fyrr í ár, fyri skjótastu verkseting av slíkum loysnum.
Arbeiðið við at seta í verk Heldina hevur verið skipað sum ein verkætlan, mannað við fólki frá Gjaldstovuni, frá øðrum almennum stovnum, frá føroyskum KT-ráðgevum og -veitarum, og við estlendskum serfrøðingum. Avgerandi lutur í at tað hevur eydnast so mikið væl, at seta í verk Heldina, er tað tætta samstarvið, sum hevur verið við føroysku KT vinnuna, við KT felagið og við týðandi almennar stovnar, sum øll hava tikið væl undir við verkætlanini.
Fleiri almennir stovnar hava longu nú knýtt seg í Heldina, og fleiri eru á veg. Haraftrat hava nakrar privatar fyritøku víst Heldini ans, og vilja hoyr meir um møguleikan, at nýta Heldina tá skiftast skal um dátur við aðrar myndugleikar og fyritøkur.
Lesast kann meira um Heldina, og um Talgildu Føroyar sum heild, á www.talgildu.fo/heldin
Tit kunnu fáa regluliga kunning um tiltøk og tíðindi frá Talgildu Føroyum, her á heimasíðuni.


text:
Dagførd 25. juni 2013
Tekstur
Skrivið eina grein, ið er 2-5 vanligar A4-síður til longdar (t.e. 12 pkt. við 1700 – 2000 teknum pr. síðu við hálvum øðrum reglugloppi). Teksturin má vera í Word.
Myndir
Sendið myndirnar saman við greinini. Útsetið hetta ikki til seinni og roynið bert í serligum føri at lata alt arbeiðið við myndum upp í hendurnar hjá ritstjórnini. Minnist til myndatekstin og upplýsingar um myndatakara el. heimild. Fyri hvørja A4-síðu av teksti skal roknast við minst einari mynd. Talgildar (digitalar) myndir mugu vera minst 300 dpi.
Tekstboks
Gerið møguligt uppskot um tekstboksir, t.e. partar av tekstinum kunnu brótast um serskilt.
Rithøvundur
Sendið eina andlitsmynd.
Skrivið nakrar reglur um tína útbúgving, starvsøki, og sigið frá starvsroyndum, sum eru viðkomandi fyri evnið í greinini (í mesta lagi 50-60 orð).
Upplýsið teldupostadressu.
Rættlestur
Tá ið teksturin er rættlisin, sendir ritstjórnin hann aftur til høvundin. Verður broytt ella rættað meiri í tekstinum, vinaliga nýtið sama skjal (dokument), men víðkið navnið á skjalinum við tí dato, seinastu rættingarnar eru gjørdar og sendið skjalið aftur. (dømi: Brúdleypssiðirbja030513)
Umseting og málslig tillaging
Ritstjórnin tilskilar sær rætt til at góðtaka greinina og gera málsligar tillagingar og mæla til broytingar í uppsetingini av greinini. Er tað greitt, at greinin fer at krevja serliga tunga málsliga viðgerð, t.d. týðing, so gerið eina avtalu við ritstjórnina um hetta.
Haldið avtalur!
Um ein avtala er gjørd við ritstjórnina, um nær greinin skal latast inn, so VINALIGA HALDIÐ AVTALUNA!
Spurningar
Eru spurningar, sendið teldubræv til samskiparan.
Vinaliga
Samskiparin
Helgi Jacobsen


text:
- Error
Plantuplankton á Landgrunninum
Landgrunnurin kring Føroyar hevur sína egnu samanseting av plantuplankton, og hevur eitt gróðrarmynstur sum er ørðvísi enn á teimum opnu havleiðunum. Flestu ár byrjar gróðurin fyrr um várarnar á Landgrunninum, og nøgdirnar av plantuplankton eru eisini vanliga hægri á Landgrunninum enn uttanfyri. Tó eru ár, tá tað er øvugt.
Árstíðarbroytingar
Tað er ógvuliga ymiskt frá einum ári til annað, nær gróðurin av plantuplankton á Landgrunninum um várarnar byrjar (Mynd 1). Mest vanligt er, at várblómingin byrjar í fyrru helvt av mai mánaða, men summi ár byrjar hon longu seint í apríl (t.d. í 2000), og onnur ár byrjar hon ikki fyrr enn mitt í juni (t.d. í 2002). Eisini er ójavnt, hvussu nógv av plantuplankton er tey ymisku sumrini.
Sera stórar broytingar eru eisini í, hvussu nógv plantuplankton veksur á Landgrunninum frá ári til annað. Mátingar síðani 1990 hava víst, at tey bestu árini (2000 og 2001) havur gróðurin hevur verið umleið 5 ferðir størri enn tey vánaligastu árini (fyrst í 1990 árunum og í 2002) (Mynd 2). Tey seinastu trí árini hevur gróðurin verið nakað undir miðal.
Sløg av plantuplankton
Várblómingina á Landgrunninum verður serliga mynda av kiselalgum, og vanliga er mest av sløgunum Thalassiosira nordenskioeldii, Chaetoceros spp., og Rhizosolenia spp. Felags fyri hesi sløgini av plantuplankton er, at tey øll eru lutfalsliga stór og liva í felag í longum ketum (Mynd 3).
Summi ár taka smærri plantuplankton yvir tá líður út á summar. M.a. kann flagellaturin Phaeocystis pouchetii finnast í stórum nøgdum á Landgrunninum um summari. Hon livur í felag í smáum gelé klumpum, og tá nógv er til av hesum slagnum, sæst tað ofta sum ein hvít skúmrond fram við strendur (Mynd 4).Tá komið er út í august-septembur mánaða, minkar gróðurin aftur, og er sera lágur allan veturin. Gróðrartíðin hjá plantuplankton á Landgrunninum er sostatt í tíðarskeiðinum frá mai til august.


text:
Stórur saknur hevur verið í Open Stage / Open Mic tiltakinum, síðan tað steðgaði fyrr í ár, men nú kemur vælumtókta tiltakið aftur, fyrr sum áður er tað MonkeyRat Duo, ið eru vertar, samstundis sum eitt tónleikanavn er serligur gestur. Til at lata pallin upp aftur, hava vertirnir fingið Beinir Troest Rasmussen, ið fyri nøkrum árum síðan var heitasta barnastjørnan á føroyska tónleikapallinum.
Beinir var 13 ára gamal, tá hann fyri 4 árum síðan gav út fløguna ”Kom við” við egnum tekstum og løgum. Frammanundan var hann vorðin kendur sum gittarspælari og sangari í Óvita Blues Band og Kulumrótum.
Eftir trý ár í útlegd í Spania eru Beinir og familjan flutt heimaftur. Beinir hevur júst verið í studio í Spania og tikið upp 10 løg til nýggja fløgu, sum kemur í heyst.
Hesaferð eru tekstirnir á enskum. Beinir og bólkur hansara fara at spæla nøkur av nýggju løgunum umframt okkurt av teimum gomlu, m.a. Sápubløðruna og blues´aran um Neyðars stórabeiggja.
Beinir Troest Rasmussen – akk. gittar og sang Rani Troest Rasmussen – trummur og kór Kenneth Rasmussen – bass og kór Hans Jacob Kollslíð – el-gittar.
Open Stage / Open Mic er hvørt mikukvøld. Tiltakið er fyri øll tey, ið vilja sleppa at frambera tað fyri øðrum. Hetta er fyri eitt nú sangskrivarar, yrkjarar, søgusigarar og skemtarar til at framføra egið tilfar, nýtt eins væl og gamalt.
Tiltakið er ætlað at vera ein kreativur verkstaður har høvi er til at royna nýggj hugskot í einum umhvørvi saman við samhugaðum listafólki. Øll er vælkomin við sínum talentum.
Skráin er hendan:
19:30 – 20:00: Innskrivan
20:00 – 20:30: Beinir
20:30 – 20:45: MonkeyRat Duo
21:00 – 22:30: Open Stage/Open Mic
Tiltakið er ókeypis og øll eru vælkomin, eisini tey, ið bara vilja lurta og hyggja. Mentamálaráðið stuðlar tiltakinum.


text:
8. november verður kommunuval, og nú bæði leik og lærd bjóða seg fram sum valevni, er umráðandi, at gyltu vallyftini eru í tráð við veruleikan.
Tí er neyðugt, at valevni seta seg inn í, hvør veruliga støðan innan tey ymisku økini er og spyr borgaran, ið valevnið sigur seg umboða, áðrenn tikið verður einarætt uppá tað, ið valevnið heldur vera veruleiki.
Við vissu er vónríkt at síggja valevni, ið vísa á ymisk viðurskifti, ið enn ikki virka, sum tey eiga. Tó er her avgjørt umráðandi fyrst t.d. at gera sær greitt, um talan er um landsuppgávu ella kommunala uppgávu.
Á brekøkinum eru føgur orð, vøkur hugsan og góð lyfti tó ikki nóg mikið. Bæði fyri MBF og fyri limafeløgini er tað umráðandi at síggja orð, hugsan og lyfti sett í verk.
MBF er meginfelag við 25 limafeløgum, har øll limafeløgini eins og meginfelagið, gera eitt miðvíst arbeiði hvør á sínum øki - eisini mótvegis lands- og kommunupolitikarum og ymisku umsitingunum.
“Onki um okkum uttan við okkum” er ein nógv nýtt og viðkomandi orðing. Heilt einfalt er fyritreytin, at valevni, sum veruliga ynskja at arbeiða til frama fyri brekøkið, eisini hava virðing fyri avvarðandi limafeløgum, valevnið ynskir at umboða.
Brekøkið hevur í dag nógvar røddir, og føroyingar ynskja sum heild eitt samfelag, har tað er gott at búgva, eisini hjá okkum, ið bera brek.
Hervið ynskir MBF at heita á øll valevni, ið stilla upp til kommunuvalið, at gera sær greitt, at tað ikki er líka mikið, hvussu brekøkið verður ført fram í valstríðnum, og heldur ikki er tað líkamikið, hvat orðaval verður nýtt.
Eingin hevur áhuga í, at fólk, ið bera brek verða nýtt sum valagn ella sum fangandi yvirskrift í valstríðnum, har høvuðsendamálið er at selja eina yvirskrift fyri síðani at fáa persónligar atkvøður.
Við vón um trúvirði í valstríðnum, og at valevni halda seg til veruleikan.
Tóra við Keldu, forkvinna í MBF


text:
Tíðindi og dagføringar frá Taxi Bil
Airport Shuttle, millum flogvøllin og Tórshavn allar dagar, hjá Bil 😊
Vit heinta teg við hús og koyra teg beinleiðis á flogvøllin, og heinta teg aftur á flogvøllinum, tá flogfarið lendir, og koyra teg heim til dyrnar.
Prísur fyri hvønn vaksnan er 200,-.
Prísur fyri hvørt barnið - 12 ár og yngri - er 100,-.
Vit hava ókeypis bilstólar og pútur, og til ber at biðja um hetta, tá bílagt verður.
Bílegg pláss á telefon 32 32 32, á taxi@taxi.fo ella her á Facebook 😀 Vit svara alt samdøgrið.
Um broytingar ella seinkingar eru í flogferðsluni, geva vit tær beinleiðis boð um hetta.
...Koyr trygt og væl við okkum, bæði til og frá flogvøllinum🚕✈ ... Sí meiraSí minni
1 vika síðan
🚕🚕🚕
Vit koyra sjálvandi øll jólini😊 Bílegg bil á telefon 32 32 32 ella á appini.
Samstundis vilja vit ynskja øllum okkara viðskiftafólkum eini gleðilig jól🎅🏼🎄🎁 ... Sí meiraSí minni
4 vikur síðan
Prísir koyring á jólum 2017 ... Sí meiraSí minni
4 vikur síðan
Er onki yvirlit, hvar soninar enda?
Takstir hjá Bil
Her eru prísinir fyri býar koyring hjá Bil Minitaxa 96 fyri 2017
1) Vit hava 4 zonur - 1 eintak er í hvørjum taxa
2) Vit hava 3 prísir - dag - kvøld og Náttar prísir
3) Um túrurin er longur enn 10 min - er prísurin pr. min.
4) Um tað eru fleiri stop í einari beinari linju (Síðivegir) - er tað prísurin pr. min - men fleiri sjaførar hava tikið prísin fyri dýrastu zonu + 20 kr. pr. stop (Hettar er upp til sjaførin, hvat av hesum er galdandi)
5) Túrurin byrjar tá bilurin stendur í túninum (Umráðandi at ein er klárur, tá biluin kemur)
Um tit uppliva, at meira er tikið fyri túrin, enn rætt er - eru tit vælkomin at senda mail til taxi@taxi.fo - við avrit av kvittan og hvat bil no. tit hava koyrt við.
Komi trygt og væl heim ... Sí meiraSí minni
1 mánaði síðan
Barbara Jennyfer Kristensen
Anna, Marna, Una hvat siga tit, eftir hesum, so vardi okkara túrur úr býnum niðan í Hoyvíkar við 3 stoppum yvir 60 min, men 135 kr í avsláttri, so 45 min 🙂
So veit eg ikki hvat er hent aftaná at eg bleiv sett av, aftaná at hava koyrt í max 10 min??? 🙁
Vit koyra tykkum trygt og væl, júst har tit vilja. Ring 32 32 32 ... Sí meiraSí minni
2 mánaðar síðan
Tað kann væl vera, at tað er trygt, at koyra við tykkum - prísin práta tit minni um, tí hann er ikki borðbarur. Eri skelkað yvir, at man ikki longur kann deila ein bil, um man skal til trýggjar ymiskar, men tættar, adressur í Hoyvík. Omanfyri 500,- .. trúði ikki mínum egnu oyrum. Hatta kunnu tit gera betur.
meinar tú tað?
Barbara Reynagarð hygg her. Minnist tú hvat tit skuldu gjalda hinafer??
Bilur 31 ... Sí meiraSí minni
2 mánaðar síðan
... Sí meiraSí minni
3 mánaðar síðan
Á flogvøllin við Bil sjálvandi ... Sí meiraSí minni
3 mánaðar síðan
Sera gott kaffi á Farstøðini á eystarabryggju bert 20 kr. ... Sí meiraSí minni
3 mánaðar síðan
Vit koyra fólk til og frá flogvøllinum ... Sí meiraSí minni
4 mánaðar síðan
Vit hava sera gott og bíligt drive inn kaffi á farstøðini - komi og royni tað ... Sí meiraSí minni
4 mánaðar síðan
Minnist til at brúka okkara APP ... Sí meiraSí minni
4 mánaðar síðan


text:
Mentan
Jákup Mikkelsen, landsstýrismaður, á fundi um makrelmálið
08. Feb 2012
Jákup Mikkelsen, landsstýrismaður, á fundi við Lisbeth Berg-Hansen, fiskimálaráðharra, um makrelmálið. Mánadagin 6. februar var Jákup Mikkelsen, landsstýrismaður í fiskivinnumálum, á fundi í Oslo við...
les meir
Kunnu politikarar okkara avreiða fiskatilfeingið okkara til útlendingar at virka ?
08. Feb 2012
Gongdin í fjør, har landsstýrið avreiddi stóra nøgdir av makrelinum til útlendingar, eigur at fáa alt Føroya fólk at ressast, tí her fara túsundtals arbeiðstímar...
les meir
Øssur sjeyti
08. Feb 2012
Góði Øssur. Tá eg hugsi um teg, tykkum og Kristnastovu, so er tað sum at koma heim. Hetta er sagt í 2. persóni í eintali...
les meir
Nýggj myndakort á Kortalinum
08. Feb 2012
Higartil hava nøkur bygd øki verið víst við myndum við størri upploysn enn aðrastaðni. Nú verða fleiri økir á Kortalinum at síggja við størri upploysn....
les meir
Havnin og Esbjerg býta um starvsfólk
08. Feb 2012
Jydske Vestkysten skrivar í dag, at Esbjerg og Tórshavnar kommunur hava undirskrivað eina avtalu um umbýti av starvsfólki á tekniska og umhvørvisliga økinum. Hetta er...
les meir
Vinnararnir av teknikappingini funnir
08. Feb 2012
Úrslitið av teknikappingini. Í sambandi við Tryggari internetdagin tann 7. februar 2012 skipaði Dátueftirlitið saman við Býarbókasavninum fyri teknikapping fyri børn í forskúlaaldri. Allir barnagarðar...
les meir
Úr dagbóknini - Konsert við Martin Joensen í Løkshøll
08. Feb 2012
Komandi leygarkvøld fer Martin Joensen á pall í Løkshøll í Runavík. - Ikki er so heilt lætt at lýsa tiltakið við einum orðið. Talan verður...
les meir
Undantak frá kravi um umhvørvisárinsmeting
08. Feb 2012
Umhvørvisstovan hevur givið Vestmanna kommunu undantak frá kravinum í elveitingarlógini um umhvørvisárinsmeting í sambandi við, at kommunan setur vatnturbinu á drekkivatnsleiðing. Vestmanna kommuna hevur ætlan...
les meir


text:
Randall Wallace, ið skrivaði Braveheart (1995) og Pearl Harbour (2001), er leikstjóri, tá Havnar Bio sum hin einasti í øllum Norðurlondum fer at vísa filmin Heaven is for Real við Greg Kinnear, niðanfyri, í høvuðsleiklutinum. Frumsýningin verður 26. juni.
Eins og vanligt er fyri bíbilskar ella kristiligar filmar, klovna bæði klettar og vøtn, tá ummælt verður og atgongumerki verða tald upp. Hóast filmurin hevur fingið blandaða móttøku í USA, kemst ikki uttan um, at ein kristin marknaður er í vøkstri á mongum økjum. Filmurin byggir á metsølubók, tónleikurin úr filminum er givin út undir filmsnavninum og fleiri kend og virðislønt fólk eru uppií filmsgerðini. Fyrr varð tað als ikki mett sum kristiligt ella á nakran hátt sambæriligt við kristnitrúgv og -lív at ganga í biograf. Men nú er tað broytt.
- Vit hava fingið so nógvar áheitanir, at vísa akkurát hendan spildurnýggja filmin, at vit skaffa hann beint úr USA, uttan danskar undirtekstir, sigur Jákup Eli Jacobsen, sum rekur Havnar Bio, við BirkBlogg.
- Gitte Blomsterberg, sum er filmstjóri hjá UIP, ið eigur filmin, helt tað verða eitt gott hugskot, at lata filmin hava frumsýning hjá okkum í Føroyum, so tað er nú avtalað at verða 26. juni, sigur Jákup Eli og leggur afturat, at eingin annar biografur í Norðurlondum fer at vísa hann. - Enn í hvussu er.
Hjá UIP í Danmark er Gitte spent, um fólk fara at koma til henda kristna filmin í Føroyum, tí í Danmark er eingin marknaður fyri tílíkum filmum, sigur hon. Tey eiga eisini bíbilska filmin Noah, sum hóast hann ikki fekk bestu ummæli, dróg fleiri fólk í biograf, enn mett varð frammanundan.
Ríkmaðurin, Rupert Murdoch, sum eigur atlasforlagið Harper Collins, eigur eisini kristiliga bókaforlagið Nelson, sum í 2010 gav út metsølubókina Heaven is for real: A Little Boy’s Astounding Story of His Trip to Heaven and Back. Tað vóru foreldrini, sum skrivaðu um fýra ára gamla sonin Burpo, sum upplivdi tað, ið Útvarpið kallar eitt deyðan-nær-upplívilsi, at vera deyður og livna aftur. Partur av søguni er, at pápin er prædikumaður í Nebraska. 26. juni fáa føroyingar sum teir einastu í Norðurlondum, høvið at síggja filmin Heaven is for Real. Umframt bók og film, fæst eisini tónleikurin úr filminum til keyps. Sanniliga sigi eg tykkum, at kristni marknaðurin er í vøkstri!
Les meir um bíbilskar og kristiligar filmar her.


text:
15. Jul 2015
Det Ferösche Compagnie søknast eftir dansiglaðum statistum til sjónleik um krígsárini 1940-45. Leikurin verður sýndur í Sjónleikarahúsinum í Havn frá 21. aug. til 6. sept. Statistarnar skulu dansa “enskan dans”. ØLL yvir 16 ár eru vælkomin - einasta treyt: Dansigleði og grundtrinini í ‘enskum...
15. Jul 2015
Halló, kæra harkalið! Tað er við gleði, at vit kunngera, at LGBT, eftir drúgvar samráðingar við Yvirfriðingarnevndina og Rúna Djurhuus, aftur í ár hevur fingið loyvi til at forkela borgaran við at skipa fyri eini ólavsøku. Og í hesum sambandi hava tey,...
14. Jul 2015
Óðins Eyga er ein víkingaleikur fyri børn, har áskoðararnir hitta eina djarva gøtugentu, víkingar, gandaravnar, risastórar úlvar, ein áttabeintan hest og gudarnar Loka og Óðin. Sóley Danielsen spælir allar leiklutirnar, ið hesum leikinum um 10 ára gomlu Tóru, ið livir í víkingaøldini. Sóley er...
01. Jul 2015
Nevndin í MÁF hevur sett Ingun Christensen í starv sum nýggjan dagligan leiðara á skrivstovuni hjá MÁF frá 1. juli 2015. Ingun tekur við starvinum eftir Eir í Ólavstovu, sum hevur røkt starvið síðan mai 2011. Talan er um eitt parttíðarstarv. ...
22. Jun 2015
At læra at brúka rødd og kropp er alfa og omega hjá einum sjónleikara, fyrilestrarhaldara ella einum, ið á ein ella annan hátt skal bera nakað fram alment. Tí skipar MáF nú fyri vikuskiftisskeiði í rødd og rørslu á Føroya Fólkaháskúla tann 5. – 6....
26. Mai 2015
Tann 5. juni skipar MáF saman við dramaskúlanum í Sjónleikarhúsinum og dramaskúlunum í Gøtu og Klaksvík fyri Barnaleikstevnuni 2015 í Gøtu. Nógv ymiskt verður á skránni so sum morgunmatur, skrúðgonga og spennandi leikir framførdir av dramabólkunum. Tiltakið er ókeypis! Øll - stór sum...
04. Mai 2015
Havnar Sjónleikarfelag fer í heyst at pallseta leikin Fólk og dólgar í Kardamummubýi eftir Thorbjørn Egner. Í hesum sambandi bjóðar felagið til almenna upptøkuroynd í Sjónleikarhúsinum leygardagin 9. mai kl. 10:00. Brúk er fyri nógvum fólkum, og ØLL eru hjartaliga vælkomin at royna...
29. Apr 2015
Leikurin "Menn í sokkabuksum" er úrslitið av eini verkætlan hjá 10. floks næmingum úr Runavíkar- og Tofta skúlum. Næmingarnir hava sjálvir gjørt leikin, sum er bygdur á skemtifilmin hjá Mel Brooks um Robin Hood "Men in tights". Umframt at hava týtt leikin úr enskum hava...


text:
Tað sum vitast kann um Gud liggur teimum jú opið; Gud hevur gjørt teimum tað opinbert. Ósjónliga vera Hansara, bæði æviga kraft og guddómleiki Hansara, sæst frá skapan heimsins; tað skilst av verkum Hansara; tey hava tí onga avsakan (Rómbrævið 1: 19-20)
Youtube: Faroe Apologetik
Wednesday, November 20, 2013
Tuesday, November 19, 2013
Synd fyri sekularistarnar...
Krossurin omanfyri eru leivdir av falnu Tvíburða tornunum.
Men desperatir ateistar hava í 2012 og møguliga seinni eisini, gjørt royndir við lógarinar valdið at beina fyri hesum sum opinbart minnir teir á religión (tá hevur man problemir). Ikki sørt øðrvísi enn talibanski hugburðurin mótvegis Budda standmyndunum.
Les meiri:
http://www.redstate.com/6755mm/2012/09/10/atheist-lawsuit-against-the-world-trade-center-cross-makes-me-want-to-scream/
Um hesir sekularistar fingu frítt spæl, hevði neyðardýri niðanfyri ivaleyst, skundisliga verði dømt til avrætting:
Og hesin er longu avrættaður:
Og hesin er tað reina nátturliga brotsverk:
Veit tí ikki, um hesir møguliga missa svøvnin yvir kross symbolir á galaksum:
Ella hvat hesir hugsa um Laminin:
Hvat er Laminin?:
http://en.wikipedia.org/wiki/Laminin
Og hetta kunnu vit so slett ikki finna okkum í (um myndin niðanfyri nú er verulig):
Nøkur øttast tí eisini fyri tí ágangi sum hesir møguliga fara at vísa móti trøðunum, teimum kristnu trøðunum í hvussu er (sum hesi niðanfyri):
(PS: Áðrenn nakran leggur upp til pástandin, so haldi eg ikki nakra av hesum myndum verða prógv fyri Kristindómin)
Saturday, November 16, 2013
Bíblian ella Koranin: Hvør er Orð Guds.
Evnið var: Bíblian ella Koranin: Hvør er Orð Guds?
Tað finnast klip av hesum kjakinum sum eg ivaleyst átti at lagt út (tá eg einafer fái stundir).


text:
Vilja hava anoreksia á tímatalvuna
mentan10-01-2018 - 14:38 - Jóanis Nielsen
Vit hoyra ofta um anoreksia, men vita ikki nóg nógv um tað. Tí skal tað á tímatalvuna, siga Kristina Nattestad og Nikolina Ravnsfjall.
Tann 29. januar skulu tvær gentur frá skúlanum á Giljanesi luttaka á árliga Ungdómstinginum, sum verður á Christiansborg 29. januar.
Tær báðar Kristina Nattestad og Nikolina Ravnsfjall hava saman við flokki sínum seinastu mánaðirnar arbeitt við einum uppskoti, sum tær skulu leggja fram á árliga Ungdómstinginum, sum verður í Keypmannahavn seinast í hesum mánaðinum.


text:
Bjørt Samuelsen hugleiðir.
Kvinnudagin 8. mars eiga vit at minna okkum sjálvar á, at einki er komið av ongum.
Tó at vit liva í einum frælsum landi, so eru kvinnur kring allan heim, ið dagliga verða kúgaðar, og liva undir reglum og treytum, tær ikki sjálvar hava valt. Vit eiga at gera tað, vit eru ment, at styrkja altjóða systursolidaritetin.
Hvønn dag doyggja alt ov nógv børn av banalum sjúkum, liva í vónloysi og sleppa ikki í skúla – serliga gentur hava skerdar møguleikar. Hetta mugu vit allar og øll royna gera nakað við.
Her heima haldi eg, at vit eiga at seta fokus á, at kvinnur eru í nógv størri vanda fyri at enda í fátækrafelluni – eitt nú sum einligir forsyrgjarar ella í aldurdóminum.
Kvinnurnar forvinna í miðal framvegis munandi minni enn menn, og nógvar kvinnur hava onga ella avmarkaða pensjónsuppsparing.
Nógvar kvinnur eru leiðarar í almennum størvum, men í privatu vinnuni er tað óvanliga soltið við kvinnuligum stjórum og nevndarforkvinnum – tó at tær, sum eru, síggjast væl.
At styrkja rættin hjá pápunum til barsil og ábyrgdina annars av børnum og heimi, er eisini at styrkja møguleikan hjá kvinnum til javnsettar møguleikar á arbeiðsmarknaðinum – eitt nú til góð og vællønt størv, við tryggari eftirløn.
So, enn er fitt eftir, til javnstøðubulurin er liðugt bundin.
Hóast fleiri enn 100 ár eru síðani kvinnur fingu valrætt og valbæri, so eru einans 25 kvinnu higartil beinleiðs valdar á ting! So seint sum til valið í 2004 vórðu einans 3 kvinnur valdar á ting. Eingin flokkur hevur forkvinnu.
So, hóast talið av kvinnum í kommynustýrum, borgarstjórasessum, løgtingi og landstýrið er hækkað, so eru eisini fitt á mál til javnstøðu á politiska økinum.


text:
Hongkong
Hongkong (enskt heiti: Hong Kong Special Administrative Region of the People's Republic of China, kinverskt heiti: 中華人民共和國香港特別行政區) er ein av týdningarmestu fíggjarmiðdeplum í heiminum og ógvuliga ríkt. Tað er ein týðandi ídnaðar- og handilsbýur, haðani teir selja nógvar ídnaðarvørur til Evropa. Hongkong er í dag ein vesturlendskur býur í einum kommunistiskum landi, og nógvir kinverjar droyma um at sleppa at búgva í Hongkong.
Í Hongkong búgva umleið 7,0 milliónir fólk. Miðallívsævin í landinum er 82,04 ár og 6,5 % av fólkinum eru ikki lesifør [1].
Innihaldsyvirlit
Politikkur[rætta | rætta wikitekst]
Í 1898 samdust Fólkalýðveldið Kina og Stóra Bretland um, at Stóra Bretland skuldi leiga Hongkong í 99 ár. 1. juli 1997 kom Hongkong aftur undir Kina, men fyrrverandi bretska hjálandið skal hava egna stýrisskipan í 50 ár. Hongkong er tí ikki sjálvstøðugt ríki, stendur undir Kina, men hevur egna stýrisskipan til 2047 [2]. Hong Kong hevur serstøðu í mun til Kina partvíst tí, at ríkisluturin er so nógv ríkari og framkomnari enn meginlandið annars, og tí at hann er undir einari frælsari búskaparskipan. Hong Kong hevur egna skattaskipan og er ikki ríkisstjórnini í Beijing skattskyldugt. Hong Kong hevur eisini fult ræði á peningaviðurskiftum sínum og er sjálvstøðugt tolløki, óheft av Kina. Hong Kong man harafturat eisini vera eitt eindømi við tað, at ríkisluturin hevur sítt egna gjaldoyra, ið ikki er knýtt at kinverska gjaldoyranum
Landafrøði[rætta | rætta wikitekst]
Uttan fyri Guangdong er býurin Hongkong, sum nú hoyrir til kinverska ríkið. Hongkong er 1 104 km2.
Hongkong verður ofta rakt av tropiskum ódnum í tíðarskeiðinum millum juli og oktober, men sjáldan raka tær sjálvan býin. Ringasti stormurin har var í 1962, tá 130 fólk doyðu av ódnini Wanda, ið rakti við eini vindmegi upp á 284 kilometrar um tíman, ella næstan 79 metrar um sekundið.
Búskapur[rætta | rætta wikitekst]
Í Hongkong, sum er handilsmiðstaður við moskusi, verður goldið upp í 500 000 kr fyri eitt kg. Tað mesta verður haðani selt til Japans.
Mong háhús eru í Hongkong, og á handilsgøtuni mitt í miðbýnum stendur stórsligna háhúsið hjá Hong Kong Shanghai Banka. Bygt verður uppeftir, tí at so lítið lendi er at byggja á. Húsið varð liðugt bygt í 1985 og er eitt verkfrøðiligt meistaraverk. Tá ið húsið varð bygt, ráðførdu byggifrøðingarnir seg alla tíðina við serfrøðingar í feng shui, aldagomlu kinesisku trúnni um vindsins og vatnsins megi. Hetta varð gjørt til tess at vissa øllum teimum mongu fólkunum, ið skuldu vera í húsinum, góða heilsu, hepni og ljósa framtíð [3].
Ídnaður[rætta | rætta wikitekst]
Fyrr var nógvur ídnaður í Hongkong. Nógv varð gjørt av leikum, klæðum og elektróniskum vørum. Nú er næstan allur ídnaður fluttur norður um markið til Guangdong og Kina, har lønarlagið er nógv lægri. Allarflestu fólk í Hongkong starva í tænastuvinnuni.
Fólkið[rætta | rætta wikitekst]
Hóast Hongkong bara er heilt lítið landøki, eitt nes við fjøllum og útifyri 230 grýtutar oyggjar í Landsynningsasia, búgva 7,0 milliónir fólk har.
Mong fólk í Hongkong búgva ikki uppi á landi, men í báti. Heil húski búgva samanstúgvað í djunkum og sampanum, tey liva av fiskiskapi. Har eru eisnini flótandi handlar, matstovur, skúlar; tannlæknar og háfríðkanarfólk fara eisini til arbeiðis við báti. Túsundtals fólk búgva enn soleiðis, men hesin lívsháttur er nú í vanda fyri at fara í søguna. Atvoldin er, at stór nýmótans fiskiskip koma í staðin fyri gomlu bátarnar, og útróðrarmenninir verða noyddir at fáa sær arbeiði uppi á landi.
Mong kinesisk húski, helst úr Hongkong, búsettu seg í USA og Kanada, áðrenn Hongkong fór undir kinesiskt yvirræði í juli 1997 [4].
Keldur[rætta | rætta wikitekst]
- ↑ https://www.cia.gov/library/publications/the-world-factbook/geos/hk.html
- ↑ http://www.state.gov/r/pa/ei/bgn/2747.htm
- ↑ http://isites.harvard.edu/fs/docs/icb.topic32894.files/7-4_Hongkong.pdf
- ↑ http://calgary.hkcba.com/forum/_Library/example_logos/Doreen_Steidle_Compatibility_Mode_.pdf


text:
22. januar 2018 | Mynstringarlógin til hoyringar
Sent Reiðarafelagnum fyri Farmaskip til hoyringar. Hoyringsfreistin er sett til fríggjadagin 2. februar 2018. Uppskot til løgtingslóg um
8. januar 2018 | Uppskot til løgtingslóg um broyting í løgtingslóg um meirvirðisgjald
Sent Vinnuhúsinum til hoyringar. Hoyringsfreistin er sett til mikudagin 24. januar 2018. Uppskot til løgtingslóg um broyting í løgtingsló
8. januar 2018 | Uppskot til broyting í revsilógini til ummælis
Sent Vinnuhúsinum til hoyringar. Hoyringsfreistin er sett til fríggjadagin 26. januar 2018. Uppskot til broyting í Revsilógin (Brotsverk
22. desember 2017 | Kunngerð til hoyring um gjøld fyri løggildingar, ávís eftirlit og loyvisbrøv frá Arbeiðs- og brunaeftirlitinum
Sent Vinnuhúsinum til hoyringar. Hoyringsfreistin er sett til fríggjadagin 26. januar 2018. Kunngerð til hoyring um gjøld fyri løggilding
22. desember 2017 | Kunngerð til hoyring um løggilding av serkønum veitarum mótvegis Arbeiðs- og brunaeftirlitinum
Sent Vinnuhúsinum til hoyringar. Hoyringsfreistin er sett til fríggjadagin 26. januar 2018. Kunngerð til hoyring um løggilding av serkønu
22. desember 2017 | Kunngerð til hoyringar um innrætting og nýtslu av trýstberandi útbúnaði
Sent Vinnuhúsinum til hoyringar. Hoyringsfreistin er sett til fríggjadagin 26. januar2018. Kunngerð til hoyringar um innrætting og nýtslu a
22. desember 2017 | Kunngerð til hoyring um uppseting og nýtslu av elevatorum o.ø.
Kunngerð til hoyring um uppseting og nýtslu av elevatorum o.ø. Sent Vinnuhúsinum til hoyringar. Hoyringsfreistin er sett til fríggjadagin


text:
5 ár síðani gamla Norrøna bleiv til Logos Hope
05.05.2014 - 12:02 - Kiran Jóanesarson
5 ár eru nú liðin liðin, síðani gamla Norrøna varð liðugt umvæld og sigldi út á heimsins høv undir navninum Logos Hope.
Sera væl umtókt
Hesi 5 árini hevur skipið siglt á øllum heimsins høvum og hevur vitjað 88 havnir í 47 ymsum londum. 3,6 mió. fólk hava hesa tíðina vitjað umborð á Logos Hope og kent hitan frá manning og tænastum hjá skipinum.
Logos Hope er sera væl umtókt, har skipið vitjar. Tað veri seg í Hong Kong, Mombassa ella London, so fær skipið altíð sera gott kajpláss, so vitjandi uttan nakað hóvasták kunnu spáka sær umborð og uppliva alt tað, sum skipið hevur at bjóða.
Tiltøk umborð
Eitt tað mest serstaka við skipinum er stóra audiotoriið, sum er bygt har afturi. Pláss er fyri heili 500 fólkum, og hesin salur verður brúktur dagliga. Túsundtals vitjandi fáa eina uppliving fyri lívið, tá tey vitja stórslignu tiltøkini umborð.
Bókasøla, ið er heimsins størsta flótandi bókasøla, verður eisini væl vitjað, og milliónir av bókum verða seldar hvørt ár.
Føroyingar umborð
Fleiri føroyingar eru við skipunum, og umborð leggja tey ikki fingrarnar ímillum, tá tey rósa m.a. maskinmonnum úr Føroyum, sum ferð eftir ferð hava virkað umborð.
Tað er OM, sum eigur Logos Hope. Í komandi viku skipar OM fyri stóra tiltakinum FOKUS á Skálafjørðinum, og leygardagin verður eitt serligt tiltak, har Logos Hope verður í fokus.
Í sambandi við FOKUS verður eisini ein "heimsbygd", Global Village, sett upp í gomlu hølunum hjá Elding í Saltangará, har tey vitjandi fara at fáa eina uppliving fyri lívið, skrivar sandportal.fo


text:
Koyr á, Lovisa!
Bókadeild Føroya Lærarafelags
- Síður: 118
- Útgávuár: 2016
- Upprunamál: svenskt
- Innbinding: heft
- Rithøvundur: Mats Wänblad
- Myndir: Allan Korsager Davidsen (perma)
- Týðari: Hjørdis Heindriksdóttir
Lovisa byrjar at venja við Råninge BK og sleppur at spæla dyst beinanvegin.
Mamman og pápin skilja als onki, men tað er so betri enn pápi Isabellu, sum altíð stendur við vøllin og rópar. Men verri er, at vinkonan Tussan slett onki skilir av hesum, og at tær báðar nú ikki longur eru so nógv saman sum áður.


text:
Fundarfrágreiðing 2013/2014
Aðalfundur hjá Leikarafelag Føroya
Tórshavn tann 15. sept 2014
Mettustova kl. 18:00
Skrivari: Sóley Danielsen.
Sambært § 7 í lógarásetingfelagsins var hesin aðalfundurin viðtøkuførur, við at í minsta lagi helvtin av A-liminum vóru á fundi.
Á fundinum luttóku:
Nevndin: Súsanna Tórgarð, forkvinna. Páll Danielsen, kassameistari. Kjartan Hansen, nevndarlimur. Sóley Danielsen, tiltakslimur.
Limir: Annfinnur Heinesen, Ria Tórgarð, Hans Tórgarð, Katharina Nolsøe, Beinta Clothier, Gunnvá Zachariassen, Vár Berghamar Jacobsen, Høgni Johansen, Hjálmar Dam og Hjørdis Johansen.
Við á skype vóru: Marita Dalsgaard, Sofía Nolsøe, Kristina Sørensen Ougaard og Mariann Hansen.
Øll samlaðust uttanfyri Mettustovu, har forkvinnan bjóðaði vælkomin og øll fingu champagne. Fundurin byrjaði síðani inni í Mettustovu.
1. Val av orðstýrara og skrivara
Orðstýrari: Páll Danielsen
Skrivari: Sóley Danielsen
2. Fragreiðing formansins frá virki felagsins í farna ári.
Súsanna Tórgarð, forkvinna leggur fram ársfrágreiðing. (Sí ársfrágreiðing undir felagið). Frágreiðing góðtikin við lógvabresti.
3. Framløga av roknskapi.
Kassameistari Páll Danielsen leggur fram fíggjarfrágreiðing (Sí fíggjarfrágreiðing undir roknskapir) Grannskoðanin av fíggjarstøðuni skal váttast av Lauru Joensen á næsta fundi.
4. Val av nevnd.
Súsanna Tórgarð, forkvinna, og Páll Danielsen, kassameistari, vóru vald fyri 2 ár, og sita tí eitt ár afturat.
Kjartan Hansen valdi at stilla upp aftur, og var valdur.
5. Val av tiltakslimi.
Sóley Danielsen valdi at stilla upp aftur, og var vald.
6. Val av grannskoðara.
Laura Joensen er vald aftur sum grannskoðari.
7. Val í aðrar nevndir og ráð.
Valg av limum til listaleypin.
Kristina Sørensen Ougaard í nevndini og Beinta Clothier er tiltakslimur .
8. Møguligar lógarbroytingar.
Her er viðtøkubroytingaruppskotini so sum ársaðalfundurin tók undir við tí, og sum tað skal lýsast til viðtøku til næsta eykaaðalfund.
§3 Limaskapur
Stk. 2: Rætt til A-limaskap hevur einhvør myndigur persónur,sum er føroyingur, ella búsitandi í Føroyum, og annaðhvørt:
Stk. 3: Rætt til B-limaskap hevur einhvør myndigur persónur, búsitandi í Føroyum, sum í styttri tíð virkar innan fyri arbeiðsøkið hjá felagnum sambært grein 2, eftir lønar – og arbeiðsviður- skiftum góðkend av felagnum.
Stk. 4: Hvílandi limir eru tey, sum hava rætt til A-limaskap, men virka uttanlanda ella starvast sum leikhúsleiðarar ella hava líknandi fyrisitingarlig størv. Harumframt lesandi og allir limir, ið farnir eru um pensjónsaldur. Limir, sum fara frá A-limaskapi til hvílandi limaskap vegna pensjónsaldur, varveita atkvøðurætt sum A-limur, smbr. § 5, stk 1.
Orðadráttur um LF sum lønmóttakandi fakfelag – ikki eitt fakfelag til arbeiðsgevarar:
”Limir eiga ikki at verða A limir tá tey eru arbeiðsgevarar, men vera B-limir tá tey hava rolluna sum arbeiðsgevari”.
Orðing til viðtøkubroytingaruppskot skal fyriliggja til næsta eykaaðalfund. Har skal orðingin viðtakast og sendast til atkvøðugreiðslu.
9. Ásetan av limagjaldi.
§5 Limarættindi og skyldur
stk. 2: Limagjald. Limagjaldið verður ásett av aðalfundinum fyri eitt ár í senn. B limir gjalda 50 %, og hvílandi limir gjalda eitt ársgjald áljóðandi 2 ferðir tað, til einhvørja tíð, ásetta mánaðargjaldið hjá A-limum.
T.v.s at limaskapur hjá hvílandi limum: 400 kr um árið (B-limur - umfatar lesandi og pensjonistar).
Vanligur limaskapur (A-limur): 200 kr um mdr.
Atkvøtt varð, og einmælt samtykt, at limagjaldið fyri hvílandi limir er 400 kr um árið.
Ein stuttur steðgur har matur, vín og øl var at fáa. Eisini vóru kaffi og smákøkur at fáa omaná.
10. Ymiskt.
Samandráttur av framløgu hjá AnnfinnurHeinesen um arbeiði í Leiklistarráðnum: Leiklistarráðið skal í næstum senda út starvslýsing, og søkja eftir nýggjum stjóra til Tjóðpallin. Í hesum sambandi hevur ráðið havt orðaskifti um ymisk viðurskifti: Viðvíkjandi sjálvari setanartilgongdini, evt. profilering, evt. øki at søkja, kostnaðar- og tíðarætlan viðvíkjandi tilgongdini. LR vil fegin kunna seg meira um, umstøðurnar hjá sjónleiki í Føroyum, og ætlar at skipa fyri einum “EVNISDEGI” um hetta - um sjónleik, støðu og umstøður generelt, og við serligum atlit til Tjóðpallin og hansara umhvørvi/virkisøki. Til evnisdagin skulu bjóðast øll avvarðandi feløg/stovnar sum hava limir í Leiklistarráðnum, Leikarafelagið, MÁF, Kommununa, o.s.fr. og hartil eisini breiðari út í samfelagið, fleiri bólkar sum kundu hugsast at hava áhuga og skil fyri sjónleiki. Ein opin alfundur sum skuldi “taka temperaturin” á leiklistarliga umhvørvinum, har allir bólkar høvdu møguleikan at koma til orðanna og skapa ein dialog um føroyskan sjónleik yvirskipað og við serligum atliti til Tjóðpallin og hansara týdning, bygnað og virksemi.
Tá Annfinnur hevði lagt fram, var prátað eina løtu um evni - og semja var um, at LF fegnaðist um, at slíkur evnisdagur verður hildin, og at LF, gjøgnum okkara umboð, skuldi heita á LR um, at fáa starvslýsingina út sum skjótast
Orðaskifti undir heitinum "Yrkissjónleikur - nú og frameftir".
Notat frá talvuni:
Eitt mál
Ein vilji
Ein forsamling.
Eitt hugskot
Ein økonomi
Ein felagskapur
Lyklaorð frá orðskiftinum:
- LF – Sjónligheit
- Showcase
- Festival
- Nýútbúgvin
- Útlendingar til Føroyar (Búdeplar - residencies)
- Limakort og lima tilboð
- Marknaðarføring
- Skeið
- Siga góð ting um hvønn annan og við hvønn annan.
Arbeiðsbólkar eftir hugarok:
- Sjónligheit: Gunnvá, Vár og Katarina (innan 15. okt.)
- Showcase: Ria (innan 6. okt.)
- Príslisti: Sóley og Høgni (innan 29. sept.)
- Standart kontrakt og limakort: Páll (á heimasíðu innan 15. okt.)
- Residencies + exchange: Kjartan og Beinta (innan 1. nov.)
- Konsept til fakligt samskifti: Marita, Kristina og Sofía (innan 29. sept.)
Forkvinnan og nevndin takka fyri góða uppmøting og ein góðan fund.
Aðalfundurin endaði við at limir prátaðau leysliga sínamillum, yvir eitt glas av víni ella øl.


text:
tidarrit.fo virkar aftur!
Dan Klein --- 10.11.2017 - 09:05
Tidarrit.fo er skipanin ið hýsir tí føroyska blaðsavninum, har atgeingi er til fleiri túsund talgildar blaðsíður av prentaða mentanararvinum, ið er varðveittur í bløðum og tíðarritum.
Talgilda bókasavnið, sum er tann parturin av bókasavninum, ið er tøkur á talgildum miðlum og á netinum, hevur verið til nú í fleiri ár. Við fleiri enn 3 mió. vitjanum síðan 2015 er tidarrit.fo ein stórur partur av hesum virksemi. Í løtuni eru 42 føroysk tíðarrit talgild í tidarrit.fo, sum er eitt arbeiðsamboð, ið okkara brúkarar hava havt gagn av.
Vit eru hørm um at skipanin hevur koyrt so seint seinastu vikurnar. Støðan var tann, at danska fyritøkan, Infomedia, ið hýsir sjálva skipanina, hevur verið ávirkað av bygnaðarbroytingum. Á Infomedia hava tey vissað okkum um, at tað nú hevur eydnast KT-frøðingum at loysa trupulleikan, og at skipanin er komin í rættlag.
Vit á Landsbókasavninum takka okkara brúkarum fyri gott tol, og bjóða tykkum enn einaferð at leita í blaðsavninum.


text:
- Støðan í sjúkrahúsverkinum er so kritisk, at vit kunnu ikki longur stinga høvdið í sandin. Vit noyðast at viðgera hendan spurningin um eina leiðslu fyri alt sjúkrahúsverkið í Føroyum sakliga og fakliga.
Soleiðis sigur Sirið Stenberg, landsstýriskvinna við heilsumálum, nú tann brennandi spurningurin aftur hevur sett eld í kjakið um, hvør leikluturin skal vera millum Landssjúkrahúsið, Klaksvíkar Sjúkrahús og Suðuroyar sjúkrahús.
Menningarætlan fyri sjúkrahúsverkið leggur upp til, at ein felags sjúkrahúsleiðsla verður skipað fyri øll trý sjúkrahúsini, har tað er "ein stjóri sum hevur yvirskipaða ábyrgd fyri øllum virkseminum í sjúkrahúsverkinum".
Tað gjørdist júst so sum tað plagar. Blekkið á frágreiðingini, sum landsstýriskvinnan fekk handað týsdagin, var nóg illa turt, so komu politikarar fram og skutu hana niður, tí hon vil broyta bygnaðin við sjúkrahúsum í Føroyum. Politikarar óttast fyri, at teirra lokala sjúkrahús missir sína støðu, og at alt av týdningi fer til Havnar.
Tingini hava flutt seg
Sirið Stenberg heldur, at heilsuverkið má skipast undir einum, skal tað bjargast.
- Vit noyðast at viðgera hendan spurningin. Um vit vilja tað ella ikki, er støðan sera álvarsom í sjúkrahúsverkinum. Eg havi sjálv verið kritisk ímóti at hava eina leiðslu, og eg kann ikki siga, hvat tað blívur til, men tingini hava flutt seg, sigur Sirið Stenberg, sum heldur tað vera eina gongda leið.
Landsstýriskvinnan vísir á, at áður hevur spurningurin um eina leiðslu á sjúkrahúsinum staðið einsamallur. Nú stendur hann saman við 20 øðrum tilmælum, sum vísa á eina gongda leið fyri, hvussu sjúkrahúsini skipa eitt skilagott og skynsamt arbeiðsbýti.
Í frágreiðingini sæst, at tað eru leiðsluumboðini fyri Landssjúkrahúsið og Suðuroyar sjúkrahús, sum ynskja eina felags leiðslu við einum stjóra fyri alt sjúkrahúsverkið. Umboðini fyri Klaksvikar sjúkrahús ynskja aðra loysn.
Virksemi heldur fram
Hóast tú skuldi trúð tí, út frá politiskum viðmerkingum, er als eingin ætlan um at niðurlaga smærru sjúkrahúsini, sambært menningarætlanini. Arbeiðssetningurin gjørdi greitt, "at sjúkrahúsviðgerð framhaldandi skal veitast á hesum trimum sjúkrahúsunum. Hetta er ein fortreyt fyri menningarætlanina."
Serfrøðingabólkurin hevur tó víst á nógv avgerandi viðurskifti, sum ikki bara seta spurnartekn við, um verkið verður rikið skynsamt, men í eins stóran mun, um tað letur seg gera at hava eitt sjúkrahúsverk á fremsta stigi við verandi bygnaði. Sirið Stenberg heldur, at tíðin er komin at lurta eftir sakkunnleikanum.
- Vit mugu koma burtur frá, at tað er politikarar, sum forða fyri, at nakað hendir. Vit mugu loyva fakligheitini koma framat, so at heilsuverkið kann bjargast. Nógv tann størsti parturin av serfrøðingum, starvsbólkum og leiðslupersónum heldur, at tað er tað rætta at arbeiða móti einari leiðslu, og tí mugu vit lurta, sigur Sirið Stenberg.
Kanningin vísir, at meðan Landssjúkrahúsið er overvað, er ov lítið virksemi á Klaksvíkar- og Suðuroyar sjúkrahúsi. Fyri tað er eingin grund at óttast, at smærru sjúkrahúsini hvørva; endamálið er at skipa sjúkrahúsverkið betur, sigur Sirið Stenberg.
- Frágreiðingin leggur upp til, at tað verður fult virksemi á Suðuroyar sjúkrahúsi og Klaksvíkar sjúkrahúsi, samstundis sum Landssjúkrahúsið verður avlastað. So smærru sjúkrahúsini hava einki at óttast, tí tey skulu í veruleikanum styrkjast. Vit skulu hava opnar bíðilistar, vit skulu samskipa arbeiði og viðgerðir betri, og vit skulu tryggja fakligheitina og tryggleikan, sigur Sirið Stenberg.
Sirið skal standa sína roynd
Hetta er ikki fyrstu ferð, at ein roynd verður gjørd at savna leiðsluábyrgdina á einum stað. Seinastu tvær royndirnar í 2008 og síðan í 2011 at seta eina felags leiðslu fyri tey trý sjúkrahúsini – hava ikki fingið undirtøku og eru tí dotnar niðurfyri í politisku skipanini.
Tað ætlar Sirið Stenberg skal vera øðrvisi hesa ferð.
- Støðan er sera álvarssom og kritisk, men tingini hava eisini flutt seg. Vit politikarar hava eina ábyrgd at taka spurningin um heilsuverkið upp sakliga og fakliga. Hetta snýr seg um at optimera samlaða heilsuverkið. Hetta snýr seg at gagnnýta tilfeingið betur. Hetta snýr seg um at skipa eitt greitt ábyrgdarbýti, sigur Sirið Stenberg.
Aðrir landsstýrismenn, sum hava roynt tað, ið Sirið Stenberg nú fer undir, hava mist høvdið av at seta knívin í tann brunasjúka búldin, sum sjúkrahúsbygnaðurin er. Sirið Stenberg fer nú at kalla politiska fylgibólkin innaftur at finna eina loysn, og har sleppur hon veruliga at royna seg.
Menningarætlan fyri sjúkrahúsverkið mælir til, at arbeiðið verður gjørt í heyst, soleiðis at ein leiðsla fyri alt sjúkrahúsverkið kann virka frá 1. januar 2017.


text:
Ein tvørpolitiskur áhugabólkur, an all-party parliamentary group, við bretskum tinglimum, ið hava alsk til Føroya er stovnaður í Bretlandi. Limirnir eru allir úr bretska tinginum og hava hvør á sínum øki ein serligan áhuga fyri Føroyum. Við eru 20 tinglimir, ið er partapolitiskt óheftir, men umboða øll øki í Bretlandi.
Endamálið er at fremja kunning og samstarv millum tinglimirnar. Ætlanin er, at nevndin skal arbeiða við fiskivinnufyrisiting, orkumálum, ferðavinnu og umhvørvisbroytingum. Sum nakað heilt serstakt kunnu nevndarlimirnir framføra føroysk sjónarmið í House of Commons.
Útvarpið upplýsir, at nevndin vil hitta ráðharrar og politikarar úr Føroyum, tá hesi vitja í Bretlandi. Nevndin fer væntandi eisini at samskifta við Uttanlandsnevndina hjá Løgtinginum. Seinni vónar nevndin eisini at fáa høvi at vitja í Føroyum.
Dánjal Rein sigur úr London, at í 1996 var hann á privatum fundi í bretska parlamentinum um eina grindaherferð, ið tá var. - Hetta var helsti fyrsta ferðin at tað varð umrøtt at stovna eina cross party committee. Nú er tað so veruleiki, sigur Dánjal Rein vælnøgdur úr London í dag.
Í tíðindaskrivi frøist Sigmundur Ísfeld, føroyskur sendimaður í London, um, at góða sambandið, sum leingi hevur verið millum Føroyar og Bretland, nú er styrkt og komið í eina meira skipaða legu í bretska politiska kervinum.
Formaður í nevndini er Alistair Carmichael tingmaður fyri Hetland og Orknoyggjarnar. Varaformaður er Lord Faulkner of Worcester limur í House of Lords. Kassameistari er Sir Nicolas Winterton tingmaður og skrivari er Angus MacNeil tingmaður fyri Suðuroyggjarnar.


text:
Lestrarstuðul úr Danmark
Føroyingar, sum fara undir fjarlestrarútbúgvingar í Danmark, kunnu fáa SU, um so er, at útbúgvingin er góðkend av SU-Styrelsen.
Fyri at fáa SU skal ein verða danskur statsborgari, tvs. hava danskt p-tal/CPR-nummar og eitt sokallað Nem-ID. Hevur tú ikki danskt p-tal ella Nem-ID, so kann søkjast um tað, eisini um tú er búsitandi í Føroyum (tað ber tó til at søkja um SU uttan Nem-ID).
Tá lesandi so hava danskt p-tal og Nem-ID, so kann søkjast um lestrarstuðul hjá danska SU, (Statens Uddannelsesstøtte).


text:
Fótbóltssamband Føroya saman við HB aftur í ár fyri fótbóltskúla fyri børnum í aldrinum 8 til 14 ár. Hetta eru børn fødd í tíðarskeiðinum frá 2003 til og við 2011.
Fótbóltsskúlin verður í Gundadali dagarnar 23. og 24. juni, Fyrra dagin, sum er fríggjadagur, verður skúlin hildin frá kl. 13.00 til kl. 17.00. Møtt verður kl. 12.30 Seinna dagin verður skúlin frá kl. 10.00 til kl. 15.00, og tá verður møtt kl. 9.30.
Til ber at melda seg til skúlan við at fylgja slóðini her, og velja Fótbóltsskúlin 2017. Tilmeldingarfreistin er mánadagin 12. juni.
Gjaldið fyri luttøkuna er 400 krónur, og tá er millum annað íroknað luttøka á skúlanum, frukt, bóltur, t-troyggja og luttøkubræv.
Leggið til merkis, at luttøkuttalið í Tórshavn er avmarkað til 300 og higartil hava umleið 200 meldað seg til.
Sí annars viðhefta bræv um fótbóltsskúlan, her undir.


text:
Barnakór til Noregs - 38 børn úr Føroyum
21.09.2017 - 20:20 - Ásbjørn Jacobsen
Í dag, hósdagin 21. september, fór eitt ferðalið til Skien í Norra. Talan er um eitt barnakór, sum í alt telur 38 børn í aldrinum 9 – 13 ár. Kórið eitur UNITY, og er sett saman við børnum úr Missiónshúsinum á Strondum, Missiónshúsinum Libanon í Sørvági og Nebo á Toftum.
Kórið skal vera gestur hjá norska barnakórinum GLA´VOX, sum hoyrir heima í Skien, og koma at búgva hjá familjunum hjá børnunum í norska kórinum. GLA´VOX-kórið vitjaði í Føroyum í september í fjør, tá tey høvdu konsertir í fullsettum hølum í Christianskirkjuni í Klaksvík og Nebo á Toftum.
Ein spennandi skrá er løgd til rættis, har kórið m.a. kemur at vitja í Ráðhúsinum og í kirkjuni í Skien, og eisini verður tíð sett av til ein siglitúr í Telemarkskanaluni við 135 ára gomlu M/S Victoriu. Leygarkvøldið verður konsert í Gulsett kirkju í Skien, har føroyska og norska kórið koma at syngja í felag og hvør sær, bæði føroyskar og norskar sangir. Sunnumorgunin, 24. september, verður Gudstænasta í Gulsett kirkju, har føroyska kórið eisini kemur at luttaka.
Kórið verður aftur í Føroyum mánadagin 25. september.
Tað eru hjúnini Anita og Oddmar Tausen á Toftum, sum eru samskiparar av ferdini, og vera eisini vid í ferdalagnum.
Kristiliga Tíðindatænastan
v/Poul Jóhan Djurhuus
gjaranes@gmail.com


text:
Enn ein javnleikur
1. lið17-04-2017 - Helgi Nielsen
Effodeildin, 4. umfar: HB - B36 2-2
Liðini áttu hvør sín hálvleik, so sum so er ein javnleikur nokk í lagi. Hinvegin høvdu vit teir størru málmøguleikarnar í dystinum, tó at tað ikki gav mál, so helst eru grannarnir glaðari fyri javnleikin enn vit.
Bæði liðini vóru skerd á fremru plássunum í dag, so tí varð kanska ikki roknað við so nógvum málum og málmøguleikum. Tað var tó ikki heilt eiðasørt í dag, tí hóast kanska ikki so nógv gott álopsspæl var at síggja, so fingu nógvu áskoðararnir í góðveðrinum í dag bæði intensitet, mál og góðar málmøguleikar.
Sum sagt áttu liðini hvør sín hálvleik, og fyrra hálvleik var tað gestirnir ið áttu. Bæði liðini løgdu tó varliga fyri, og fyrstu royndina í dystinum átti Martin Bergvold, tá hann í 6. minutti sendi eitt skot móti málinum hjá Tórði sum vardi fyri. Næsta royndin kom í 16. minutti, tá Patrik gjørdist leysur, men Teitur vardi væl fyri.
Gestirnir vóru omaná í spælinum, men komu ikki til nógvar møguleikar annað enn nøkur hornaspørk, sum ikki gjørdust heilt vandamikil. Vit høvdu eisini okkurt skot á málið, men einki spurdist burturúr. Klárast í minninum frá fyrra hálvleiki stendur eitt vánaligt dómara og hjálpardómara avrik, sum kundi havt avgerandi ávirkan á úrslitið, men lukkutíð ikki fekk tað. Oddmar átti klokkuklárt gult kort, tá hann steðgaði Pingel í vandamiklum mótálopi, men slapp við átalu. Eisini átti Patrik gult kort, tá hann setti fótin fyri útspark frá Teiti.
Stutt eftir hetta verður langur bóltur sendur fram til Benjamin sum ikki verður pressaður nakað serligt og sleppur at seta bóltin framvið Teiti til 0-1. Eitt heldur lætt mál, men ikki óuppiborið í mun til spælið. Tað var lítið skipað spæl at síggja frá okkara síðu í fyrra hálvleiki, og tí gjørdist tað mest vandamikið, tá onkur deyðbóltsstøða var. Í 41. minutti fáa vit brádliga góðan kontramøguleika, tá Pingel loypir av stað við bóltinum á okkara hálvu. Ári Mohr Jónsson er við og fær bóltin, men tíverri verður skotið blokerað til horna. Horna verður sent væl innfyri, har tað endar við at Jóhan Troest Davidsen setir høvdið á og skallar bóltin í mál til 1-1. Ikki uppiborið, men deiligt og týdningarmikið at fáa javnað áðrenn hálvleik. Hinvegin hevði spælið verið so vánaligt, at vónirnar til seinna hálvleik ikki vóru tær heilt stóru.
Hvat Sigfríður hevur sagt við okkara menn í hálvleikinum veit eg ikki, men tað vóru í hvussu so er hamskiftir HB'arar sum komu á vøllin til seinna hálvleik. Nú stríddust menn fyri hvørjum bólti, og samanspælið fór eisini at rigga. Gestirnir vórðu trýstir í botn, og í 48. minutti rekur Pingel langa leið inn í brotsteigin hjá gestunum, og tá tey flestu helst væntaðu, at hann fór at avlevera, setti hann bara bóltin trygt í kassan til 2-1. Flott mál og nú tevjaðu vit blóð.
Okkara hildu áfram við góða spælinum, og fleiri mál lógu í luftini. Í 56. minutti er tað aftur dagsins maður - Sebastian Pingel - sum smekkar til, men tíverri í stongina, og minuttin aftaná eru tað Levi og Ári sum eru leysir í brotsteiginum, men Tórður fær vart fyri. Gestirnir vóru slettis ikki við enn, og vit fingu fleiri vandamiklar møguleikar, m.a. hevði Martin eina góða frísparksroynd á tvørstongina, men fríspark var tað so ikki heldur.
Tað hevði stórt sæð bara verið eitt lið á vøllinum í seinna hálvleiki, men hóast tað, so megnaðu gestirnir at javna til 2-2 eftir at eitt innkast ikki varð ruddað nóg væl burtur av verjuni. Tað málið var líka óuppiborið, sum okkara mál til 1-1, so nú var stanton bæði so og so. Javnandi málið gav dystinum nýtt lív, tí nú sleptu vit takinum, vit høvdu havt, og so sluppu gestirnir framat. Onkur einstakur málmøguleiki kom burturúr, men Teitur boksaði væl uppum. Vit komu eisini til okkurt smávegis, men einki spurdist burturúr, og so endaði tað við einum javnleiki, sum sæð yvir allan dystin helst var rættvíst. Gamaní høvdu vit ógvuliga stóra yvirvág í seinna hálvleiki, men havandi vánaliga fyrra hálvleikin í huga, høvdu vit nokk ikki uppiborið at vunnið dystin. Hinvegin hevði tað verið deiligt við 3 stigum, og tá gerast skal upp, er tað eingin sum spyr um tað var uppiborið ella ei.
Næsti dystur er komandi sunnudag við Løkin, har NSÍ tekur í móti. Hóast teir framvegis ikki hava vunnið nakran dyst enn, er einki at ivast í, at tað verður ein torfør uppgáva. Hinvegin gevur góði seinni hálvleikurin hjá okkum í dag greiða ábending um styrkina á liðnum, og hvat liðið er ført fyri, og tí fara vit við góðum vónum til Runavíkar at stuðla okkara monnum.
Koyr á, HB!
HAGTØLINI
Effodeildin, 4. umfar 2. Páskadag 17. apríl 2017 kl. 15.00 í Gundadali
HB – B36 2-2 (1-1)
0-1 Benjamin Heinsen 33'
1-1 Jóhan Troest Davidsen 43'
2-1 Sebastian Pingel 49'
2-2 Patrik Johannesen 79'
Gult kort: Sebastian Pingel, Levi Hanssen og Tróndur Jensen
Liðið: Teitur M. Gestsson – Dánjal Pauli Lervig, Bartal Wardum, Johan Troest Davidsen (liðsk.), Jógvan Rói Davidsen, Martin Bergvold, Tróndur Jensen, Rókur av Fløtum Jespersen (Ari Mohr Olsen 89), Sebastian Pingel (Hans Jákup Anfinsson 85), Levi Hanssen og Ári Mohr Jónsson
Óbrúktur eykaleikarar: Matthias Lamhauge, Heri H. Mohr, Adrian Justinussen og Hjalti K. Djurhuus
Á beinkinum: Sigríður Clementsen, Rasmus Nolsøe, Uni Nielsen, Tróndur Vatnhamar og Heðin Weihe
Dagsins maður: Sebastian Pingel
Dómari: Dagfinn Forná
Hjálpardómarar: Dan Højgaard og Edvard Højgaard
4. dómari: Janus Fossdalsá
Myndir: Rakul Hansen


text:
Fyri yvir hundrað árum síðani og fyri fyrstu ferð í søguni hjá opinberaðum átrúnaði proklameraði Bahá'u'lláh, profetur og stovnari Bahá'í Trúarinnar, javnstøðu millum kvinnur og menn. Hesa kunngerðina eftirlat Hann ikki sum ideal ella góðhugða vón, men flættaði hana sum grundleggjandi tátt upp í mynstrið av Sínum sosiala bygnaði. Hann stuðlaði hetta við lógum, ið krevja sama støði av útbúgving fyri kvinnur og menn eins væl og javnrættindi í samfelagnum.
Fyri bahá'íar er javnstøða kynjanna ein andligur og moralskur standardur, sum er altavgerandi fyri sameiningina av jarðarknøttinum og menningina av heimsskipanini. Uttan kvalitetirnar, evnini og dugnaskapirnar hjá bæði konufólki og mannfólki fer verulig búskaparlig og samfelagslig menning av knøttinum at vera ómøgulig. Tí:
"Menniskjan hevur tveir veingir - tann mannliga og tann kvinnuliga. Fuglurin flýgur ikki, so leingi sum hesir veingir ikki eru javnsterkir. Fyrrenn kvinnan kemur upp á sama stig sum maðurin, fyrr enn hon kann njóta somu virkisøki, fara óvanligar uppnáingar hjá mannaættini ikki at koma í lag; og menniskjan kann ikki hevja seg á veingjum sínum til hæddirnar av veruligum uppnáingum."
Menningin av javnstøðu er í núverandi broytingartíðarskeiði mannaættarinnar frá tan-árum til vaksinleika at síggja allastaðni. Hetta er ikki nógv bilsnandi sambært Bahá'í áskoðanini, tí "So leingi sum konufólk eru hildin aftur frá at náa upp til sínar hægstu møguleikar, so leingi fara mannfólk ikki at vera før fyri at náa upp til tann stórleika, sum kundi verið teirra."
Lyndiseyðkennið í teirri serligu øld, sum vit eru á veg inní, verður víðari sett í fokus í fylgjandi útsøgn úr Bahá'í Skriftunum:
"Heimurin hevur fyrr í tíðini verið stýrdur av valdi, og maðurin hevur dominerað yvir kvinnuni orsakað av sínum meira valdskendu og ágangandi eginleikum bæði í kroppi og huga. Men broyting er longu farin at gera vart við seg, vald er í ferð við at missa sína styrki, og tilvitað árvakni, hugskygni og teir andligu kvalitetirnir í kærleika og tænastulyndi, í hvørjum kvinnan er sterk, eru í ferð við at menna seg fram. Tískil fer tann nýggja øldin at vera ein øld, ið er minni maskulin og meira gjøgnummerkt av teimum femininu idealunum, ella, fyri at siga tað nettari, fer at vera ein øld, í hvørjari teir maskulinu og teir femininu siðmenningar tættirnir eru í betri javnvág."
Eind og javnstøða í familjuni
Bahá'í heims samfelagið hevur í meira enn hundrað ár gókent sum sannleika meginregluna um javnstøðu kynjanna millum og hevur skilt týdningin av at seta í verk hendan standard í lívi einstaklinga, familju og samfelags. Stovnurin hjúnalag, grundstøði familjunnar í Bahá'í samfelagnum, er ein partur av hesari gongd. Bahá'í læran leggur stóran dent á , at hjúnalagið skal byggja á sanna andliga eind og javnstøðu.
"Familjan er ein menniskjulig eind, sum má upplærast samsvarandi heiløgum lógum. Familjan má læra teir góðu eginleikarnar. Allatíðina má síggjast til heildina í samanhaldi familjunnar, og brot mugu ikki fremjast á rættindi einstaklinga..... Órættur ímóti einum verður at áskoða sum órættur ímóti øllum, vælvera hins einstaka sum vælvera alra, æra hins einstaka sum æra alra."
Javnrættindi til undirvísing og upplæring
Hóast bæði foreldrini hava somu hægristandandi ábyrgd fyri frálæru barnanna, verður móðirin viðurkend sum fyrsti lærari menniskjunnar, og hon má vera væl fyrireikað til hesa uppgávu. Hennara skúling er sambært Bahá'í áskoðan, "meira neyðug og týðandi enn mansins, tí kvinnan er uppalari barnsin frá vøggualdrinum. Er hon sjálv feilfull og ófullkomin, verður bvarnið neyðturviliga eisini ávantið; tí førir ófullkomileika hjá kvinnuni við sær umstøður við ófulkoileika vyri alla mannaættina, tó tað er móðirin, ið uppalir, føðir og leiðir uppvøkstur barnsins."
Við tað at bahá'íar ikki skilja lívið sundur í ein átrúnaðarligan og ein verðsligan part, og við tað at trúgv má koma til sjóndar sum verk í samfelagnum, so umboðar undirvísing mannfólka og konufólka á øllum økjum "Ein týðandi tátt í teirri nýggju skipanini." Av hesari orsøk er undirvísingin "av einum og hvørjum barni tvungin. Er ikki nóg mikið av peningi hjá einum húski til útbúgving av bæði gentuni og dreinginum, so má peningurin vígast útbugvingini av gentuni, tí hon er tann potentiella móðirin. Eru eingi foreldur, má samfelagið síggja til skúlingina av barninum. Afturat hesari víðfevnandi skúling má eitt og hvørt barn verða útbúgvið innan einhvørja professión, list ella handil, soleiðis at ein og hvør limur í samfelagnum verður førur fyri at uppihalda sær sjálvum."
Tað er somuleiðis týdningarmikið í andanum av hesum nýggja tíðarskeiði mannaættarinnar menningar, at Bahá'u'lláh hevur "kungjørt, at somu sløg av útbúgvingum skulu bjóðast mannfólkum sum konufólkum", gerandi greitt, at "døtur og synir mugu taka somu skeið, harvið fremjandi eind kynjanna."
Tillag frá kvinnum fram ímóti friði
Bahá'í Skriftirnar lova, at "atgongd kvinnunnar til øll menniskjulig øki er eitt óafturvísandi og óumstríðandi mál. Ikki ein sál kann hindra ella forða fyri tí"; at í "ikki einari rørslu" fara kvinnur at verða "hildnar uttanfyri"; at tær "á øllum økjum fara at náa upp á tílík stig, ið fara at verða mett sum allarhægst innan menniskjuheimin, og fara at taka lut í øllum viðurskiftum"; at "tá konufólk fullvegis og á jøvnum føti lutaka í viðurskiftu heimsins ..... fer kríggj at halda uppat." Hetta tillag frá kvinnum fram ímóti stovnsetingini av heimseind og -friði fer óundansleppandi at verða viðurkent of ment:
"Í farnum øldum hevur menniskjan verið hálvvánalig og óeffektiv, tí hon hevur verið ófullkomin. Kríggj og tess oyðingar hava útarmað heimin. Útvúgvingin av kvinnum fer at vera eitt megnar stig fram ímóti avtøkuni og endanum av hesum, tí tær fara at nýta alla sína ávirkan ímóti kríggi ..... Í roynd og veru fara tær at vera megintátturin í stovnsetingini av alheims friði og altjóðaligum gerðarrætti. Kvinnan fer vissuliga at avtaka kríggj ímillum fólk."
Røddir á jøvnum føti
Men stór ábyrgd hvílir á kvinnuni at menna síni evni fullvegis. Hon má royna alt havt hon kann "til tess at vinna størri fullkominleika, at standa á jøvnum føti við mannin á øllum økjum, at gera framstig í øllum økjum, at gera framstig í øllum, sum hon hevur ligið aftanfyri í - soleiðis at maðurin verður noyddur at viðurkenna hennara javnstøðu innan førleika og uppnáilsi." Vælferð mannaættarinnar er vissuliga treytað av menningini av teimum potentiellu dygdunum og førleikunum hjá hvørjum einstøkum, uttan mun til rasu, tjóðskap, stætt, átrúnað ella kyn. Av hesari orsøk eru fordómar, sum føra til spjaðing og niðurtrýsting, á skipaðan hátt avtiknir í Bahá'í samfelagslívi. Serstøk fyrisitingarlig skipan við støði í hugtakinum Eind í Fjølbroytni heldur bæði fast við útbúgving fyri allar samfelags borgarar og góðtekur endurreisn beinan vegin til øll tey, sum áður hava verið síni rættindi frárænd. Bahá'í valskipanin, virkandi við loyniligum atkvøðu greiðslum, uttan uppstillingar ella valstríð, eggjar til universella luttøku: ein og hvør vaksin bahá'íi kann veljast inn á lokalar og tjóðarligar fyrisitingarligar stovnar, ið hava ábyrgd fyri avgerðum í sambandi við viðgerðir av Bahá'í viðurskiftum. Við tí, at kvinnur luttaka á øllum økjum innan Bahá'í samfelagslív, er tann lættleiki, við hvørjum konufólk, sum leingi hava verið frárænd javnbjóðis høvi, nú kunnu koma upp í samfelagslívið, væl og virðliga prógvaður.
Í Bahá'í heims samfelagnum í dag, í yvir 360 londum og økjum, eru kvinnur saman við monnum í ferð við at byggja upp globala samfelags skipan. Bahá'íar trúgva tí, at teirra tillag fram ímóti stovnsetingini av heims siðmening er møguligt orsakað av tí altumfevnandi og gjøgnumtreingjandi andliga mátti, sum er sleptur leysur í hesari øld av Bahá'u'lláh, ið hevur burturbeint allar avmarkingar, sum forða fullgeringini av eginleikum í menniskjuni. Tí sambært Bahá'í áskoðanini, tá "hetta er øld ljóssins, er tað týðiligt, at Sól Veruleikans, Orðið, hevur opinberað seg fyri allari mannaættini. Ein av møguleikunum, sum hava ligið fjaldir í menniskjuríkinum, var evni ella førleiki kvinnunnar. Gjøgnum tær máttmiklu strálurnar av guddómligari upplýsing er førleiki kvinnunnar blivin so vaktur og sjónligur í hesari øldini, at javnstøða millum mannfólk og konufólk er reist sum sannroynd."
(Tað, sum stendur í gásareygum, er beinleiðis endurgevingar úr Bahá'í Skriftunum)


text:
Føroyamálsdeildin gjørt avtalu við SavnsGull um at byrjað verður at talgilda tey umleið 2500 ljóðbondini, sum Føroyamálsdeildin hevur á goymslu.
Fróðskaparsetur Føroya skrivar á heimasíðuni soleiðis um avtaluna:
Á flestu bondunum eru gamlar upptøkur við føroyingum, sum kvøða, syngja ella siga frá. Frásagnirnar eru um staðanøvn, trúgv, siðir o.s.fr. Mortan Nolsøe (1924-87), professari, hevði nógv av bondunum við sær, tá hann kom á Føroyamálsdeildina at arbeiða í 1973. Tað var byrjanin. Síðani kom ein rúgva av bondum afturat, umframt upptøkur frá Dansk Folkemindesamling.
Í fleiri ár hevur verið arbeitt við at fáa bondini talgild, bæði fyri at varðveita tey, og fyri at tey skulu hóska til nútíðarinnar tørv. Fleiri bond eru talgild síðan 2007, men umstøðurnar á Føroyamálsdeildini eru ikki góðar til slíkt arbeiði. Tí hevur Føroyamálsdeildin gjørt avtalu við SavnsGull um at fáa bondini talgild. Við avtaluni fer talgildanin at ganga skjótari. Samstundis er ætlanin so hvørt at gera talgildu upptøkurnar atkomuligar á einari heimasíðu, sum eftir ætlan verður klár í heyst.
Mangt forvitnisligt er á gomlu bondunum, og tað mesta hevur ivaleyst almennan áhuga. Í einstøkum førum hava heimildarfólk ella innsavnarar lagt treytir við, sum mugu virðast, og fyri slíkar upptøkur verða serligar reglur gjørdar.
Kelda: setur.fo


text:
#Rita1tíma er føroyska útgávan av Hour of Code, sum er altjóða átak at læra børn at forrita. Átakið snýr seg í stuttum um, at skúlanæmingar læra hvat hendir handan skíggjarnar. Tøknin gert alsamt klókari, og skal skúlaungdómurin sum vaksin megna at hava tamarhald á tøknini, er neyðugt at læra at forrita og skilja hvussu hesar skipanir hanga saman.
Hour of Code byrjaði kring heimin í 2013 og í fjør var fyrstu fer at #Rita1tíma var á tímatalvuni í Føroyum. Tá vóru tað 4. flokkarnir á Skúlanum á Fløtum, á Argjahamri, við Løkin og Frískúlin í Havn, sum luttóku. Í ár luttóku eisini Gøtu skúli og Skúlatrøð, umframt at 5. flokkarnir í áður nevndu skúlum forritaðu aftur í ár.
Fólk úr KT-vinnuni vóru á skúlunum og løgdu lag á. ”Hetta er eitt ómetaliga stuttligt tiltak at vera við til”, segði Píl Reinert, Skipanarumsitari á Føroya Tele. ”Í grundini er tað ikki neyðugt hjá okkum at vera við, tí undirvísingartilfarið er sera lætt at greiða frá, og lærararnir tykjast eisini at stuttleika sær til hendan heilt serliga undirvísingartíman. Men tað er so sera umráðandi at seta fokus á tøknina, og ikki minst á tøkniligar útbúgvingar, og vit í vinnuni vilja heilt vist gera okkara til, at fleiri ung velja sær eina tøkniliga útbúgving.”
4. flokkarnir brúktu spæli Minecraft, har tey forritaðu banar. Teir næmingarnir, sum eisini forritaðu í fjør, og sum nú ganga í 5. flokki, brúktu Star Wars í ár. Tilfarið er ókeypis og tøkt á rita.fo. Tað er KT-felagið, sum eigur og rekur síðuna.


text:
Blásing við turrísi, er ein sera framkomin reingerarháttur og vit blása við einum trysti, sum er millum 5 og 16 bar. Blásing er kend í øðrum høpi á okkara leiðum, til dømis við vætu, sandi, og øðrum, men ikki við turrísi.
Turrísur er koldioxid í føstum formi sum smá korn, sum vit kalla pellets, temperaturin er -79°C. Turrísur er luktfríður, giftfríður og ikki eldbærður. Koldioxid finst natúrliga í atmosferuni.
Ísblásing er ein kollveltandi blásiháttur, har man í staðin fyri tradiktionellar blasiháttir sum sand,vatn, glas, plast o.t. brúkar turrís “pellets”. Framferðarhátturin letur ikki annað avfall eftir seg, sum til dømis sandblásing ger, enn tann belegningur mann hevur loyst. Hetta avfall kann sum oftast sópast ella súgvast upp. Framferðarhátturin er turrur og ikki streymleiðandi, og kann tí nýtast til elmotorar og elektrisk kredsløb.
Mátin turrís blásingin virkar uppá er:
Kinetisk effekt:
Tá turrísurin við ljóðferð rakar eina dálkaða yvirflatu, loysnar og rivnar tað dálkaða.
Termisk effekt:
Tann lági temperatururin í turrísinum ger, at belegningurin blívur broyskin, rivnar, og loysnar tá festið millum belegningin og tað undirliggjandi lagið minkar. Tað gevur turrísinum møguleika fyri at treingja innum belegningin.
Sublimations effekt – Eksplosión effekt:
Turrísurin trongir ígjøgnum beleggningin, og fordampar eygablikkiliga. Turrísurin, tá ið hann skiftur støði úr føstum til luft, fær eina volumuøking uppá uml. 700 ferðir. Hendan eksplotiónseffekt liftir belegningin frá yvirflatuni.


text:
Almenn svimjing verður aftur mánadagin
Almenna svimjingin í svimjihylinum á Oyrarbakka byrjar aftur mánakvøldið 21. august kl.17.30-19.30. Tað er ókeypis at svimja. Svimjihylurin í Skúlanum við Streymin er í góðum standi. Umklæðingarrúmini eru nýligani umvæld og útfrá brúsurúminum er sauna.
Upplatingartíðir:
Mán 17.30-19.30 vaksin (sauna opið)
Mik 16.30-19.30 skúlabørn.*
Frí 17.30-19.30 almenn svimjing * (heitur hylur og sauna opið)
Leyg 08.00-13.00 barnafamiljur (heitur hylur)
Svimjihylurin kann leigast fyri 300 kr. um tíman. Ynskir tú at leiga hylin set teg í samband við skúlavørin á tlf: 280078.
*Børn undir skúlaaldur eru vælkomin saman við einum vaksnum.


text:
Lóg felagsins
Lógir
Fyri
BÓNDAFELAG FØROYA
§ 1
Navn felagsins er Bóndafelag Føroya.
§ 2
Heimstaður felagsins er Búnaðardepilin, 410 Kollafirði.
§ 3
Endamál felagsins er
a) At menna samkenslu og samhald millum bóndur.
b) At fremja kunnleika, dugnaskap og siðmenning hjá limum og øll góð eyðkenni, sum fedrarnir hava givið okkum til arvar, og sum merkja okkum sum rættar føroyingar og álitismenn.
c) At verja rættindi, lunnindi og jarðir bónda.
d) At stimbra vinnuveg limanna soleiðis, at samstundis sum framleiðsla teirra verður sum mest og best má úrtøka teirra í peningi verða hareftir.
§ 4
Rætt til at gerast limur í felaginum hava allir føroyskir festibóndur og teir sum hava jarðarbrúk sum høvuðsvinnu sína, og sum samtykkja lóg felagsins og endamál. Hesir limir verða bólkaðir sum A-limir.
Felagið kann hava áhugalimir. Hesir eru t.d. hald- og tilstundandi bóndur, hjúnaðarfelagi, fólk – stovnar og fyritøkur o.tl. sum hava tilknýtið ella serstakan áhuga í landbúnaðinum og endamáli felagsins. Hesir limir verða bólkaðir sum B-limir og hava ikki stemmurætt á aðalfundi ella eykaaðalfundi.
§ 5
Hægsta vald í felaginum hevur ársfundurin, ið er aðalfundur. Ársfundurin verður hildin á hvørjum ári, áðrenn 1. apríl við dagskrá:
1) Felagsstjórnin greiðir frá virki felagsins hitt farna árið.
2) Grannskoðaður roknskapur verður framlagdur til kanningar og samtyktar.
3) Stjórnarval.
4) Val úr nevndini til formann og næstformann
5) Grannskoðaraval
6) Framløga og góðkenning av rakstrarætlan
7) Ymist.
Stjórnarformaður, ella um honum berst frá annar stjórnarlimur, stevnir til fundar við minst 14 daga fyrivaring annaðhvørt við brævi til limirnar ella við lýsing í øllum tíðindabløðum.
Ársfundurin er altíð samtyktarførur, tá ið hann er lógliga lýstur, sbr. tó § 7.
Allar samtyktir á felagsfundi verða greiddar við vanligum meirluta.
§ 6
Eykafundir verða hildnir, tá ið stjórnin heldur tað vera neyðugt, ella tá ið 20 limir skrivliga biðja stjórnina stevna til slíkan fund um eitt ella fleiri tilskilað evni.
Eyakfundir skulu lýsast á sama hátt sum ársfundir og við greinligari fundarskrá og eru tá viðtøkuførir á sama hátt uttan hvat 2)-4) í § 5 viðvíkur, ið ikki kemur til viðgerðar uttan á ársfundi.
§ 7
Til tess at broyta hesa lóg krevst at broytingaruppskot er sent ella lýst limunum saman við innkalling til ársfundar.
Uppskot til lógarbroytingar skulu vera stjórnini kunnug minst ein mánað undan ársfundinum. Til lógbroytingar krevst, at 2/3 av limunum eru á fundi, og at 2/3 av teim møttu greiða atkvøðu fyri broytingini.
Eru ikki 2/3 av limunum á fundi, kann broytingaruppskotið takast uppaftur á eykafundi og fær tá lóggildi við 2/3 meirluta, sama hvussu nógvir ið eru á fundi.
§ 8
Formaðurin skal syrgja fyri bókhaldi og dagliga rakstri felagsins. Hann kann taka sær serkøna hjálp til hetta arbeiði um neyðugt. Á ársaðalfundinum verður grannskoðari valdur og løn hansara ásett. Grannskoðarin nýtist ikki at verða felagslimur
Roknskaparárið er álmanakkaárið.
Rakstrarætlan felagsins skal leggjast fyri ársaðalfundin til góðkenningar. Rakstrarætlanin skal sendast limunum saman við innkallingini til aðalfundin. Rakstrarætlanin skal vísa rakstur felagsins og í henni skal framganga ætlaða samsýningin til formann og nevnd.
§ 9
Á hvørjum ársfundi verður vald ein 6 mannastjórn til at hava tað dagligu felagsleiðsluna í hondum. Samstundis verða tveir tiltaksmenn valdir.
Valtíðin er 3 ár, tó soleiðis at 2 fara frá hvørt ár í teirri røð teir eru valdir í nevnd.
§ 10
Á felagsfundi verður, tað fyrsta ið formaður ella annar stjórnarlimur hevur sett fundin, valdur ein fundarstjóri, ið stýrir fundinum og ger øll trætumál av viðvíkjandi fundinum.
Stjórnarval fer altíð skrivliga fram. Onnur atkvøðugreiðsla skal verða skrivlig, tá ið nakar fundarmaður krevur tað.
§ 11
Stjórnin skipar starv felagsins fundanna millum og heldur stjórnarfund so ofta hon heldur tørva. Hon heldur fund um og viðger tey mál, sum verða løgd fyri felagsaðalfundin og tekur serkøna hjálp, tá hon heldur tørva. Tað skal vera minst ein stjórnarfundur um fjórðingsárið.
Allar stjórnarsamtyktir eiga at førast í gerðabók, sum verður undirskrivað av øllum sum á stjórnarfundi eru.
§ 12
Limarætt hevur tann, sum lýkur treytirnar fyri upptøku í felagnum eftir § 4 og sum hevur goldið limagjald fyri eitt ár.
Limur missir limarættin, tá hann ikki meiri lýkur treytirnar fyri upptøku eftir § 4 ella um hann skyldar limagjald fyri meiri enn 2 ár. Harumframt kann nevndin leggja mál fyri aðalfundin um at koyra lim úr felagnum, um limurin vitandi og við vilja hevur brotið samtyktir felagsins. Aðalfundurin avgerð við vanligum meiriluta um limurin skal koyrast úr felagnum.
Limur, sum er útkoyrdur orsakað av vantandi limagjaldi, kann – um hann annars lýkur aðrar treytir felagsins – fáa limarættin aftur við at gjalda limagjaldseftirstøðu sína.
§ 13
A-limir gjalda 1500 krónur um árið“
B- limir gjalda 200 krónur um árið
Limir kunnu fáa avtalaða gjaldskipan t.d. mánaðarliga gjaldingar, tó í mesta lagi 12 mánaðar soleiðis, at alt limagjaldið í øllum førum er goldið áðrenn næsta limagjald verður útskrivað.
§ 14
Verður felagið niðurlagt, ella fellur tað niður skulu ognir tess falla til búnaðarskúla Føroya, um slíkur er, ella varðveitast til tess endamáls.
§ 15
Soleiðis samtykt á stovnandi aðalfundi í Tórshavn hin 17 juli 1957.
Broytt á eykaaðalfundi 1999.
Broytt á eykaaðalfundi 2008 §§ 5 og 9


text:
Kaj Leo setur fokus á viðgerð til børn og ung við sálarsjúku
Kaj Leo Holm Johannesen, løgtingsmaður fyri Sambandsflokkin, hevur nú fingið svar frá Sirið Stenberg, landsstýriskvinnu í heilsumálum um viðgerð til børn og ung við sálarsjúku.
Í svarinum, dagfest 6. november 2017, frá Sirið Stenberg stendur:
1. Er sjúkuviðgerðin til børn og ung við sálarsjúkum nøktandi í Føroyum? Er hon í samsvari við altjóða barnarættindasáttmálan, sum sigur, at børn hava rætt til eina nøktandi sjúkuviðgerð?
Í mun til spurningin hvørt viðgerðin til børn og ung er nøktandi, so metir fakkunnleikin á Landssjúkrahúsinum, at vit kunnu geva eitt nøktandi tilboð í dag, og at tilboðið er í samsvari við barnarættindasáttmálan.
Psykiatriska viðgerðin til børn og ung er rættuliga nýggj í Føroyum. Fyrstu árini var økið í stóran mun skipað við hjálp frá ráðgevum uttanífrá, men seinastu árini hava vit ment eitt barna- og ungdómspsykiatriskt toymi á Psykiatriska deplinum.
Í fasta toyminum eru fýra sálarfrøðingar, tríggir sjúkrarøktarfrøðingar, ein skrivari, ein lækni parttíð og ein serlækni í barna- og ungdómspsykiatri. Í løtuni eru tveir sálarfrøðingar afturat í toyminum, sum eru settir restina av árinum, til tess at minka um bíðitíðina til útgreiningar. Orsøkin til, at bíðitíðin er vaksin er, at talið av børnum, sum verða ávíst, hevur verið alsamt vaksandi seinastu árini.
Aftan á ársskiftið verður toymið víðkað við einum sálarfrøðingi og einum sjúkrarøktarfrøðingi og frá 1. mars kemur ein serlækni afturat í barna- og ungdómspsykiatri. Harumframt er peningur settur av í fíggjarlógaruppskotinum 2018 til at byrja eitt meira umfatandi dagtilboð til børn- og ung á Psykiatriska deplinum.
Tað vil altíð verða ein avbjóðing í einum lítlum samfelagi sum okkara, at vit ikki hava sama møguleika, sum størri økir, at gera serligar eindir fyri øll sjúkuøkini. Tí mugu vit menna okkum á annan hátt til at fevna um allar uppgávurnar. Ein avbjóðing er, at í barnarrættindasáttmálanum hjá Sameindu Tjóða er ásett, at børn við sálarsjúkum ikki eiga at verða innløgd saman við vaksnum við sálarsjúkum.
Landssjúkrahúsið greiðir frá, at tað kemur fyri, at neyðugt er at leggja ung inn á deild saman við vaksnum. Í hesum førum verður altíð skipað soleiðis fyri, at tað er eitt starvsfólk burturav, sum er um tann unga eins og tað - so vítt tað er møguligt og skynsamt fyri viðgerðina - verður borið soleiðis í bandi, at annað av foreldrunum verður lagt inn saman við barninum.
Í viðmerkingunum til fyrispurningin førir spyrjarin fram, at “...børn heilt niður í tíggju ára aldur eru innløgd á vaksinpsykiatrisku deild í fleiri mánaðir og summi hava, frá 12 ára aldri, havt fastan bústað har í fleiri ár”.
Hetta hevur ikki hald í veruleikanum. Landssjúkrahúsið hevur eftirkannað allar skrásetingarnar í Talgildu heilsuskipanini av innleggingum á Psykiatriska deplinum í tíðarskeiðinum frá januar 2011 fram til í dag, sum er tíðarskeiðið, Psykiatriski depilin hevur verið knýttur í skipanina. Í hesum tíðarskeiði hava eingi 10 ára gomul og eingi 12 ára gomul yvirhøvur verið innløgd á Psykiatriska deplinum. Sostatt hevur heldur eingin 12 ára gamal havt sín fasta bústað á psykiatriska deplinum í fleiri ár.
2. Er hetta økið í samsvari við viðgerðir í t.d. Danmark, sum vit ofta samanbera okkum við?
Landssjúkrahúsið metir, at okkara viðgerðartilboð fakliga eru í samsvari við tað, sum verður veitt í Danmark. Tó skal sigast, at tað er ikki eintýðugt, hvat tilboðið er í Danmark, tí tað kann vera munur á tilboðunum í teimum ymisku regiónunum. Eisini í Danmark hevur verið eitt stórt trýst á skipanina við tað, at alsamt fleiri børn og ung verða ávíst til psykiatriina, sum hevur havt ta avleiðing, at ein stórur partur av orkuni er farin til kanningar og greiningar, og minni orka hevur verið til sjálva viðgerðina.
Sum greitt frá omanfyri hevur Landssjúkrahúsið eisini merkt eitt trýst á skipanina til greiningar og kanningar, men roynt verður alla tíðina at hava viðgerðarpartin fyri eyga eisini. Sum áður nevnt, verður hesin parturin væntandi eisini styrktur komandi tíðina við skipan av dagtilboði.
Haraftrat er spurningurin um at menna tilboðið til børn og ung eisini eitt av høvuðsevnunum í Heildarætlanini fyri sálarliga heilsu í Føroyum, sum arbeiðsbólkur er í ferð við at gera.
3. Verður tann nýggi psykiatriski depilin bygdur soleiðis, at vit fáa eina barna- og ungdómspsykiatriska deild burturav, ella verða børn heilt niður í tíggju ára aldur framhaldandi innløgd á vaksinpsykiatrisku deildina á Landssjúkrahúsinum?
Í sambandi við spurningin um nýggi Psykiatriski depilin verður bygdur soleiðis, at tað verður ein barna- og ungdómspsykiatrisk deild burturav, er vert at hyggja eftir, hvussu tørvurin er á seingjarplássum til barna- og ungdómspsykiatriska økið.
Royndirnar hesi árini barna- og ungdómspsykiatriin hevur verið virkin á Psykiatriska deplinum vísa, at tørvur er á innleggingum, men at hesin tørvur er ikki stórur. Um vit samanbera lutfalsliga við miðaltøl úr Danmark, so er tørvur á millum einum og tveimum seingjarplássum til børn og ung.
Tað ber illa til at gera eina so lítla seingjardeild á einum sjúkrahúsi, og tí er avgerð tikin um, at serstøk barna- og ungdómspsykiatrisk seingjardeild verður ikki á nýggja psykiatriska deplinum. Stórur bati verður tó, tí á nýggja deplinum vera munandi betri møguleikar at gera smærri eindir inni á deildunum, sum merkir, at til dømis ung, sum hava tørv á innleggjan kunnu skermast frá øðrum, sum eru innløgd.
Á nýggja deplinum eru allar seingjarstovurnar einastovur við vesi og bað. Har ber til at skildra av soleiðis, at eina ella tvær seingjarstovur t.d. kunnu verða ein serlig eind á seingjadeildini.
Harumframt eiga vit at umhugsa aðrar møguleikar, eitt nú, at børn- og ung kunnu verða innløgd heima við hús, og at starvsfólkini verða flytfør á tann hátt, at tey fara út í heimið at taka sær av teimum ungu. Somuleiðis eiga møguleikarnir við innleggingum á øðrum stovnum at verða umhugsaðir nærri og í tann mun til ber til gagns fyri tey ungu.
At enda er ætlanin, at eitt vælskipað dagtilboð, sum undirtøka vónandi fæst fyri, eisini fer at minka um tørvin av innleggingum alt samdøgrið.
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Myndarøð: Væleydnað seymiskeið fyri nýbyrjarar
Rúsdrekkaávirkaður og 12 persónar í bilinum
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
55 vilja vera stjóri
Ísraelar og palestinar - sum dagur og nátt
Prát við Svend Højgaard
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
Íslendsk lodnuskip hava rokveiðu - norðmenn á veg
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Ein sólskinssøga á vetri
Klipp fyri at brúka telefon í bilinum - kanska eisini í Føroyum
Messi brendi brotsspark
Samband
Postboks 226
FO-600 Saltangará


text:
Uppskot um mismunarbann farið í rættarnevndina
Dan Klein --- 31.10.2017 - 08:06
LÓGARUPPSKOT: Løgtingsuppskotið hjá Sonju Jógvansdóttir at banna mismuni og at tryggja javnviðgerð á arbeiðsmarknaðinum var til 1. viðgerð á tingi mikudagin. Framsøgufólk dámdu sum heild væl hugsanina handan uppskotið, sum nú er beint í rættarnevnd tingsins.
Grækaris Djurhuus Magnussen, PRESS
Samstundis sum semja var um, at endamálið við uppskotinum er gott, høvdu nøkur framsøgufólk dámt betur, at uppskotið kom frá landsstýrismanninum í arbeiðsmarknaðarmálum. Hesi meta, at tá hevði uppskotið verið neyvari og betur gjøgnumarbeitt.
Sonja Jógvansdóttir vísti hinvegin á, at uppskotið tekur støði í tveimum donskum lógum og evropiskari lóggávu, alt lógir, sum hava verið royndar í mong ár. Tí heldur hon, at grundarlagið fyri hennara uppskoti er gott, og at lógin fer at vera trygg og góð hjá teimum, ið skulu nýta hana í gerandisdegnum.
Fleiri av tingfólkunum nýttu tíð at tosa um hugtakið "happing" og um fatanina av mismuni.
Framsøgumaður javnaðarfloksins, Jónleif Johannesen, helt, at happing kanst tú koma út fyri uttan mun til, um tú onkursvegna ert øðrvísi ella ikki.
- Happing kemur fyri óansæð, eisini um tú ongi frábrigdi hevur sum til dømis, at tú ert reyðhærdur. Happing kann brádliga standast úr ongum í einum skúlaflokki, tað havi eg sæð í fólkaskúlanum, segði Jónleif Johannesen.
Hann heldur, at onkur sonevnd gráøki eru í uppskotinum. Hann dugir væl at síggja, at trupulleikar kunnu standast, tá talan er um fólk á arbeiðsmarknaðinum, sum bera brek. Hvat gert tú, um mismunur stendst, og hvussu vurderar tú tað. Hvar er markið og er talan um menniskjanslig mørk, spyr hann.
- Eg kenni eitt sindur til happing í Fólkaskúlanum. Har hava vit til dømis trivnaðarætlanir, sum hava ein fyribyrgjandi leiklut. At arbeiðspláss skulu hava trivnaðarætlanir, sum skulu hava fyribyrgjandi átøk, síggi eg ikki nóg væl í hesum uppskotinum, helt Jónleif Johannesen.
Hann heldur, at hetta er eitt uppskot, sum krevur gjølliga viðgerð í Rættarnevndini, og hann vónar, at Rættarnevndin fer at nýta ta tíð, sum er neyðug.
- Eg mæli til, at Rættarnevndin kallar fakfeløgini inn at útgreina, hví tey sakna eitt tílíkt uppskot, og at tey útgreina, hvør tørvurin er. Meginfelag teirra, ið bera brek eigur eisini at hoyrast í Rættarnevndini, heldur framsøgurmaður javnaðarfloksin, Jónleif Johannesen.
Happing um borð á skipi
Ingolf S. Olsen, framsøgumaður hjá Tjóðveldi, heldur talan vera um eitt gott uppskot.
- Hetta er eitt gott uppskot, tí tað tekur hædd fyri nøkrum álvarsligum trupulleikum í samfelagnum. Eg kenni til hesar trupulleikar frá millum øðrum arbeiði mínum í fakfelag, segði Ingolf S. Olsen.
Hann vísir eisini á, at tað er væl kent, at happing fer fram til sjós. Í hesum sambandi vísir hann á lutfalsliga nýggjar kanningar, sum vísa, at happing um borð á skipi veruliga er ein trupulleiki. Tí metir hann tað vera týdningarmikið, at nakað verður gjørt á økinum.
- Í grannalondum okkara, millum annað í Danmark, er lóggivið á økinum. Tað verður gjørt, tí tað verður mett at vera neyðugt, segði Ingolf S. Olsen.
Hann er teirra millum, sum halda, at uppskotið skuldi komið frá landsstýrinum, so at allir løgfrøðiligir smálutir kundu verið viðgjørdir, áðrenn uppskotið varð lagt fyri tingið. Hinvegin heldur hann ikki tað vera orsøk til at fella málið.
- Eg mæli til, at hetta fær eina gjølliga viðgerð í Rættarnevndini, og eg vil í hvussu er arbeiða fyri, at økið verður regulerað við lóg. Og eg ætli at geva tí eina konstruktiva viðgerð, segði Ingolf S. Olsen, framsøgumaður hjá Tjóðveldi.
Ongin kann vera ímóti
Framsøgukvinnan hjá Fólkaflokkinum, Elsebeth Mercedis Gunnleygsdóttir, trýr ikki, at nakar er ímóti, at happing verður steðgað. Hon heldur, at tey, sum vera happað, gjalda ein høgan prís, og tað sama gera avvarðandi teirra. Henni hevði eisini dámt betur, at tað var landsstýrið, sum legði uppskotið fram.
- Eg haldi, at tað eru nøkur gráøki í uppskotinum, og tey fari eg at krevja lýst betur í arbeiði mínum í Rættarnevndini, segði Elsebeth Mercedis Gunnleygsdóttir.
Hon kom eisini inn á orðingar um trúgv í uppskotinum hjá Sonju Jógvansdóttir.
- Tað stendur millum annað í uppskotinum, at mismunur má ikki gerast vegna trúgv. Hvat nú um vit taka eitt hugsað dømi, har tvey fólk søkja starv sum prestur í Fólkakirkjuni. Annar er muslimur við teologiskari útbúgvin, og hin er ein kristin við teologiskari útbúgving. Um vit ímynda okkum, at muslimurin hevur eitt betri teologiskt prógv enn hin kristni, hvør fær so starvið, um ongin mismunur skal gerast, spurdi framsøgukvinnan hjá Fólkaflokkinum.
Ingolf S. Olsen viðmerkti í hesum sambandi, at sjálvandi ber til at finna nógvar hypotetiskar støður. Men í uppskotinum stendur, at frávik kunnu gerast, um sakligar grundgevingar eru fyri tí.
- Í einum slíkum føri man ta vera sakligari at geva einum, sum trýr á Gud, starvið sum prestur, enn einum, sum hevur hægri próvtøl, men ikki trýr á Gud. Tað sigur seg sjálvt, helt Ingolf S. Olsen.
Gott uppskot
Magnus Rasmussen, framsøgumaður Sambandsfloksins, heldur ongan iva vera um, at endamálið við uppskotinum er gott. Hann heldur tað hinvegin vera skeivt at nevna so nógv dømi og nógv sløg av happing og mismuni í uppskotinum, tí tá er vandi fyri, at okkurt verður gloymt. Síðan fór hann at tosa um hugtakið happing.
- Onkuntíð tosa vit um happing og onkuntíð kann talan bara vera um vanliga arging. Sum lærari í fólkaskúlanum veitst tú, at munur er á. At happa er sambært Fólkaskúlanum at ein ella fleiri, skipað, fara eftir einum fólki í longri tíð grundað á til dømis útsjónd. Happing er tað vorðið tann dagin, hin happaði ikki longur megnar at verja seg fyri happingini, segði Magnus Rasmussen.
Hann fýlist á, at uppskotið er so óruddiligt, at orðingarnar til dømis eru ov leysar og fløktar, og tí kann lógin vera trupul at lýsa. Hann vísir eisini á, at uppskotið leggur upp til eina tørvskanning eftir trimum árum.
- Eg kundi hugsað mær, at tørvskanningin varð gjørd, áðrenn uppskotið varð lagt fyri tingið, heldur hann.
- Fyri at fáa uppskotið so gott sum tilber, mæli eg til at lata landsstýrismannin í arbeiðsmarknaðarmálum arbeiða við málinum fyrst. Landsstýrismaðurin kann so, saman við fakfeløgum og umboðum fyri arbeiðsgevarar, lúka tað út, sum kanska er óneyðugt, og so fáa eitt fullfíggjað uppskot lagt fyri tingið.
- Sjálvur eri eg limur í Rættarnevndini, og har fari eg at seta røttu spurningarnar, og at geva uppskotinum eina góða viðgerð, sigur Magnus Rasmussen.
Neyðugt uppskot
Framsøgukvinnan hjá Framsókn, Ruth Vang, heldur talan vera um eitt neyðugt uppskot, og hon heldur tað vera torført at vísa einum slíkum uppskoti aftur. Tí tú kanst ikki vera ímóti at banna mismuni.
- Tað var jú fastur táttur á skipi at hava eina rukku umborð. Hetta kundi lættliga enda við, at ein maður gjørdist rukka umborð á skipi alt lívið. Soleiðis var mentanin tá, og sjálvandi skal nakað gerast við hetta, segði Ruth Vang.
Hon heldur tað vera týdningarmikið at vera tilvitað um, hvat happing er og hvat ikki er happing.
- Flestu okkara hava ivaleyst verið partur av einum happingarbólki uttan at hava verið tilvitað um tað. At umrøða hetta evnið ger, at trupulleikin gerst sjónligari, og tað er gott, segði hon.
Hon heldur, at viðgerðin í Rættarnevndini fyrr í ár vísti, at talan er um eitt rættiliga víðfevnt uppskot, og kanska skuldi uppskotið verið orðað neyvari. Hon lovar at fara í ja-brillurnar, tá málið verður viðgjørt í Rættarnevndini.
Gjøgnumarbeitt uppskot
Sonja Jógvansdóttir vísti á, at uppskotið byggir á tvær danskar lógir, tær eru Forskelsbehandlingsloven og Ligebehandlingsloven.
- Orsøkin til at eg vil liggja so tætt upp at lógunum í Danmark er, at tú hevur rættarpraksis á økinum yvir eini 40 ár. Tað er ongin orsøk til, at vit í Føroyum byrja at finna uppá nýggj hugtøk á hesum økinum, tá arbeiðsmarknaðurin í vesturheiminum hevur havt lógir á økinum í fleiri áratíggju. So tá Vinnukærunevndin (Vinnukærunevndin hjá Kærustovni Føroya skal, sambær uppskotinum, vera kærumynduleiki, red.) eina ferð kemur at fáa mál til viðgerðar, so kann nevndin, við at lesa verandi rættarpraksis, síggja, hvørjar avgerðir eru tiknar á økinum aðrastaðni. Her er talan um lóggávu, sum eisini tekur støði í ES-lóggávu og í evropiska Mannarættinda-sáttmálanum, segði Sonja Jógvansdóttir.
Hon heitti á tingið at hyggja eftir uppskotinum við jaligum brillum.
Landsstýrismaður samdur við Sonju
Landsstýrismaðurin við arbeiðsmarknaðarmálum, Henrik Old, er samdur við Sonju Jógvansdóttir um, at hugt verður at lóggávuni kring okkum á hesum økinum.
Landsstýrismaður heldur onga orsøk vera at uppfinna djúpa tallerkin einaferð enn.
- At verja løntakaran á arbeiðsmarknaðinum móti mismuni er væl nakað, sum øll halda vera ílagi og halda vera eina sjálvfylgju, men ein sjálvfylgja er tað bara ikki altíð.
- Tað kann vera nakað um útsagnirnar hjá fleiri av teimum, sum hava røtt um málið, at uppskotið skuldi komið frá landsstýrinum. Tað er drúgt at arbeiða við slíkum málum, og arbeiðsorkan er avmarkað, men onkursvegna høvdu vit ivaleyst funnið útav tí, segði Henrik Old.
Landsstýrismaðurin segði, at Føroya Arbeiðarafelag hevur víst á, at fleiri fakfeløg hava eftirlýst eini lóg í áravís, sum bannar mismuni á arbeiðsplássum.
- Føroya Arbeiðarafelag sigur millum annað, at mismunur á arbeiðsplássum er skaðiligur, og skal sjálvandi bannast við lóg. Ásetingin um javnviðgerð er eisini týdningarmikil, endurgav landsstýrismaðurin Føroya Arbeiðarafelag fyri at siga.
-Tú trýrt ikki, at happing er nakar stórur trupulleiki, men tá tú sært nógv av tí, skrivað verður í dag, so tykist tað løgið í hesum framkomnu tíðum at síggja, hvat summi til dømis skriva um onnur. Eg trúgvi, at happing er nógv størri trupulleiki í dag, enn hon nakrantíð hevur verið, sigur Henrik Old, og vísir á sosialu miðlarnar.
Framsøgufólkini á tingi tóku sum heild undir við endamálinum við uppskotinum, sum skal banna mismuni og happing á arbeiðsmarknaðinum. Fleiri ynsktu kortini eina neyvari útgreining í Rættarnevndini.
Eftir viðgerðina í tinginum varð málið beint í Rættarnevndina.